Athleticek Las Palmasen galdu du partida kaskar batean (3-1)

Las Palmasen hiru txinparta nahiko izan dira hiru puntuak Kanaria Handian uzteko. Athelticek ez du partida ona egin, eta Adurizek bi txartel hori ikusi ditu.

Athleticek Las Palmasen zelaian galdu du (3-1). Amaierako markagailuan alde handiegia dago bi taldeen artean, baina inork ez du nagusitasun handia erakutsi. Zurigorriek, hala ere, ez dute irabazteko meriturik egin, eta aurkaria oso eraginkorra izan da. Oraindik ez dute etxean galdu.

Bi taldeek oso sartuta hasi dute neurketa; Athletic, hobeto. Zurigorriek sentsazio bikainak eman dituzte hasieran. Lehenengo arrisku jokaldia zalantzazkoa izan da.

Lehenengo arrisku jokaldia zalantzazkoa izan da. Adurizek baloia kontrolatu du area barruan, 5. minutuan, Beñaten pase on baten ostean. David Garcia eta Bigasen artean, lurrera joan da, baina epaileak ez du penaltia adierazi.

Zurigorriak nagusi izan dira lehen ordu laurdenean. Hala ere, Las Palmasek abagune bikaina izan du 16.ean. Vierari gutxigatik joan zaio kanpora, zutoinetik oso gertu. Etxekoek ezin izan dute joko askorik sortu, eta Athletic ondo defendatzen ari zen.

Minutuak pasa ahala, jokoaren maila jaitsi da, baita aukeren kopurua ere. Itzali egin da neurketa. Athleticek presioa jaitsi duenean, kanariarrek baloia atera ahal izan dute atzetik, erosoago.

Lehen zatiko azken minutuetan, biak hutsean joango zirela zirudienean, Prince Boatengek barrura bultzatu du Michelen pase bat eskuinetik. Txinparta bat izan da, baina lehenengo aldea jartzeko balio die etxekoei.

Gutxi aldatu da kontua bigarren zatian. Las Palmasek baloia mantendu du, eta Athelticek izin izan dio probetxurik atera peloia izateari. Adurizek abagune ona izan du 5 minutura, area barrutik, baina hurrengo jokaldian, Yerayk baloia galdu ostean, Momok bigarrena egin du kontraerasoan.

Gero eta zailago

Athleticek asko kostatu zaio abaguneak sortzea, eta Las Palmasek askoz hobeto aprobetxatu ditu bereak. Aldeko bi gol izanda, etxekoak nahi zuten lekuan zeuden, eta zurigorriak, aldiz, gidoia aldatzera behartuta zeuden, lanean hastera behartuta.

Roque Mesak eta Vierak beren taldea zuzendu dute azkartasunez Athleticen areari begira. 68.an, zurigorriek arriskua ikusi dute berriz beren atean, baina pilota zutoinera joan zaio Las Palmasi. Athletic, ezin norgehiagokan sartuta, guztiz kanpoan geratu da Adurizek bi txartel hori ikusi dueneann. Bigarrena protesta egiteagatik izan da.

Micheli sorbaldan jo dio baloiak area barruan, eta penaltia adierazi du epaileak. Zalantzagarria. Raul Garciak gola egin du hamaika metroetatik eta berriz esnarazi du Athletic. Susaetaren jokaldi batean, Elustondok eta Lekuek berdindu ahal izan dute. Atera errematatu dute, baina Javi Varas atezaina bikain egon da.

Kontraeraso batean, Vierak hirugarrena egin du. Gol handia izan da kanariarrarena. Areatik kanpo sartu du, Yeray eta Keparen gainetik baloia pikatuta.

Athleticen porrotaren ostean, 20 punturekin daude zurigorriak, oraindik Europako postuetatik at.


'Euskal Y'aren Legorretako zatian bi bat-egite gehiago egin dituzte

Eusko Jaurlaritzak AHTaren ibilbidea 2016rako amaitzeko nahia berretsi du obra horiekin. Ibilbidearen % 60 baino gehiago tunelen azpian lurperatuta joango da.

Ia erabat tunel barruan doan ''Euskal Y''-aren Legorretako zatian bi kale edo erasoko fronteen bat-egite egin dituzte. Obra horiekin Gipuzkoako adarraren eraikuntzaren ardura duen Eusko Jaurlaritzak argi utzi du trazatu osoa 2016rako amaitzeko duen konpromisoa betetzeko asmoa.

Legorretako zatiak dituen 3,5 kilometroetatik, 2,9 tunel barruan doaz, eta gainerakoak, Zubina eta Lasarte erreken gainetik, hurrenez hurren 144 eta 382 metroko luzera duten bi zubitatik pasatuko dira. Horrela, Eusko Jaurlaritzako Etxebizitza, Herri Lan eta Garraio Sailak azpimarratu duenez, ''Euskal Y''-ak errepideko garraioarekin alderatuz gero, %70 murriztuko du airera egiten den isurketa maila, eta zarata maila 10 puntu txikiagoa izango da.

AHT-aren ibilbideak ez du inolako eraginik Euskal Autonomia Erkidegoko bederatzi parkeetan, eta bidearen % 60 baino gehiago lur azpitik doa, tuneletan.

''Euskal Y''aren trazatuak hartzen dituen 390 hektareatatik, 30 hektarea bakarrik, hau da, trazatuaren %8, landu daitekeen lurra da. Kopuru hori, Euskadin nekazaritzarako dagoen lurraren % 0,04 baino ez da. Gainera, hondeaketa lanetan soberan geratu den materialarekin egindako betelanei esker, gaur egun erabiltzen ez diren ibarbide guneak nekazaritzarako berreskuratu ahal izango dituzte.


Autobusa Tolosatik Euskaraz Bizi Egunera.

Anima z

Autobusa Tolosatik Euskaraz Bizi Egunera. Anima zaitezte!! !


Albasinik hirugarrenez irabazi du, oraingoan ihesaldian

Orica-GreenEdge taldeko suitzarrak 4. etapa ere irabazi du, Thomas Voeckler eta Jan Bakelatsen aurretik. Simon Spilakek lider jarraitzen du.

Michael Albasinik (Orica-GreenEdge) Romandiako Itzuliaren 4. Etapa irabazi du (174 kilometro, zirkuitu bati emandako sei itzulirne ostean Friburgon). Suitzarrak irabazten duen hirugarren etapa da lasterketa honetan. Simon Spilakek sailkapen orokorreko lidergoa mantendu du. Chris Froome (Sky) baino segundu bat aurrerago dago.

Oricako txirrindularia Thomas Voecklerri (Europcar) eta Jan Bakelantsi (Omega Pharma-Quick Step) gailendu zaie. Vuillermoz (Ag2r) eta Marinorekin (Cannondale) batera, ihes eginda egin dute ia etpa osoa. Bi esprint handitan irabazita, Voeckler eta Bakelants baino azkarragoa izan da helmugan.

4. ETAPAKO SAILKAPENAK

</p>


Bizkaibuseko greba jarraipen zabala izaten ari da, sindikatuen arabera

Gutxieneko zerbitzuak betetzen ari dira. Hala ere, autobus batzuk atzerapenarekin atera dira grebako piketeek oztopatu dituztelako. Aldundiak azaldu duenez, autobus batzuen gurpilak zulatu dituzte.

Bizkaibuseko greba % 100eko jarraipena izaten ari da, sindikatuek jakitera eman dutenez. Gutxieneko zerbitzuak betetzen ari dira (% 30). 1.400 langileek lanuzteari erabateko babesa eman diote.

Bizkaibuseko langileek 24 orduko greba egiten ari dira ostegun honetan, gauerdian hasita. Bizkaibuseko zerbitzuan enplegua eta egungo lan baldintzak mantentzeko eskatuz ari dira langileak mobilizazioak egiten.

Goizeko bost eta erdietan Barakaldon elkartu dira langileak, enpresak autobusak gordetzen dituen tokian. Ondoren, hamaiketan, manifestazioa egin dute Zabalburu enparantzatik Foru Aldundira.

Bizkaibuseko langileak ostegun honetan, Bilbon. Argazkia: EFE

CCOO pozik azaldu da langileen erantzunarekin eta "lanuztearen jarraipena % 100ekoa" dela goraipatu du. "Gutxieneko zerbitzuak betetzen" ari direla erantsi du sindikatuak. Gainera, orain arte ez du Ertzaintzak esku hartu behar izan, Segurtasun Sailak jakitera eman duenez.

Grebarekin Bizkaiko Foru Aldundiak gogoeta egitea espero du CCOOk.

Piketeak

Hala ere, autobus batzuk atzerapenarekin atera dira piketeek oztopoak jarri dituztelako. Aldundiak azaldu duenez, autobus batzuen gurpilak zulatu dituzte.

CAV enpresako garajetik gutxieneko zerbitzuak bete behar zituzten zerbitzuak atzerapenarekin abiatu dira goizeko lehen orduan (08:00). Gainera, zenbait autobusetako gurpilak zulatu dituzte.

Bestalde, 06:45 aldera TCSAk zerbitzu bat bertan behera utzi behar izan du. Arrigorriaga eta Galdakaoko ospitalea lotzen dituen autobusari gurpil bat zulatu diote.

Bizkaibusen lan egiten duten enpresa ezberdinetako langileek "ideiak eta helburuak argi" dituztela azpimarratu du ELAk. Lan gaztazkaren inguruan "Aldundiak herritarrak nahastu nahi izana" ere salatu du sindikatuak.

"Enplegua eta lan baldintzak mantentzea dira gure helburuak", adierazi du. Mobilizazioen egutegiak bere horretan jarraitzen duela baieztatu du sindikatuak. "Datozen asteetan mobilizazioak gogortuko egingo dira, gure helburuak lortu arte", gaineratu du.

Ilarak Bizkaibuseko autobusetan. Artxiboko irudia: EFE

Bizkaiko Foru Aldundiak bilera deitu du ostiralerako, baina sindikatuek greba mantentzea erabaki dute.

ELA, UGT, CC.OO., LAB eta USO sindikatuek deitu dituzte mobilizazioak eta asteartean lanuzteak egin zituzten.


Gaur hasi da Amagoia Elezkanoren ustezko hiltzailearen aurkako epaiketa

Gaur hasi dira epaitzen Amagoia Elezkanoren ustezko hiltzailea Gasteizko Entzutegi Probintzialean. Epaimahaia herritarrak egingo du eta gaur hautatu dituzte kideak. Horren ostean deklaratu du akusatuak, Francisco Javier M. N. Hedabideek zabaldu dute akusatuak adierazi duela Amagoia Elezkano erail zuela bere harremana bukatutzat eman nahi zuelako.

Ustezko hiltzailearen ostean lekuko eta adituek deklaratuko dute. Aurreikusi dute epaiketak 8 egun iraungo duela.

Fiskaliak eta Orozkoko Udalak -akusazio herritar gisa- 25 urteko kartzela zigorra eskatuko dute Francisco Javier M. N.-ren aurka. Modu berean, akusazioen eskaera izango da zigorra bete ostean akusatua 10 urtez urruntzeko Orozkotik. Kalte morala dela eta zigor ekonomikoa ere ordaindu dezan egingo dute eskaera; 302.000 euro Amagoia Elezkano eta akusatuaren semearentzat eta 22.000 hildakoaren gurasoentzat.

Gertakariak

Fiskaliak Amagoia Elezkanoren hilketaren ardura Francisco Javier M. N.-rena dela erakutsi nahi du. Erailketa 2013ko maiatzaren 23an gertatu zen Laudion Amagoia, bere bikotea -hau da, akusatua- eta bere semea bizi ziren etxean. Hainbat labankada jaso ostean hil zen Amagoia. Indarkeria matxistak eragindako hilketa gaitzesteko hainbat pertsonak parte hartu zuten Laudion eta Orozkon egindako mobilizazioetan.


Euskara Sustatzeko Ekintza Planeko jardunaldiak egingo dira urriaren 9an eta 15ean

Euskaraz bizi-bizi 2014-2017 plan estrategikoa herritarren partaidetzarekin osatu nahi du udalak

Datozen lau urteotan euskarari dagokionez udalak zein esparrutan lan egingo duen eta lehentasunak non jarriko dituen erabakitzean datza Euskara Sustatzeko Ekintza Planak –ESEP–. 2014-2017 urteetako plan estrategikoa egiteko garaia iritsi da eta herritarren partaidetzarekin osatu nahi du hori Orioko Udalak. Horretarako, bi jardunaldi prestatu ditu Salatxo aretoan. Urriaren 9an, ostegunean, izango da lehenengoa eta urriaren 15ean bigarrena, 19:00etatik aurrera.

Lehen bileran udalak prestatutako zirriborro bat aurkeztuko zaie gaiarekin interesa dutenei. Gaur egungo egoera eta geroko asmo eta helburuak bilduko ditu txostenak. Bertaratzen direnek, hori aztertu eta ekarpenak egin ahal izango dituzte bigarren bileran.

Euskaraz bizi-biziko arduradunek horrelako prozesuetan herritarren parteartzea ezinbestekoa dela azpimarratzen dute. Herritarren bultzadarik izan ezean Udala hanka-motz geratzen dela diote. Euskararekiko kezka duen jendea badagoen arren, herritar gehiago aktibatzea gustatuko litzaioke udalari.


Teknologia berrien atzaparretan

Gero eta gehiago dira teknologia berriek eragindako mendekotasunari lotutako estresa pairatzen dutenak. Lanari lotuta sortzen da askotan estres hori, eta hori dela eta, langileei mugak jartzeko beharraz ohartarazi dute adituek.

Jende asko oraindik ez da jabetzen arazoaz, baina gero eta handiagoa da. Etorkizunean langileen gaixoaldien arrazoi nagusietako bat izango da». Marc Masip psikologoak kezkaz hitz egin du teknologia berriek eragin dezaketen estres eta mendekotasun egoeren inguruan. «Gurpil zoro» bat dela azaldu du, eta adibide argigarri bat jarri du: «Zure nagusiak whatsapp bat bidaltzen dizu arazo bat azalduz. Bulegotik kanpo zaude, baina konpondu behar denez, banatzaileari deitzen diozu, eta hark horren ardura duen beste langile bati. Joera hori gero eta gehiago zabaltzen ari da, eta, azkenean, horietako inork ez du lortzen lana alde batera uztea, teknologia berriek eragindako morrontzaren ondorioz». Gogorarazi du, gainera, kasu askotan konturatzerako berandu dela. «Askok jada benetako mendekotasun bat dutenean konturatzen dira benetan arazo bat dutela. Benetan gaixotasun bat denean». Horren aurrean «kontzientziaz eta arduraz» jokatzeko eskatu du. «Atseden orduak errespetatu egin behar dira. Ordu batzuetan alde batera utzi behar dira teknologiak».

Kontzeptu zaharra da teknologia berriek eragindako estresa edo mendekotasuna. Duela 30 bat urte asmatu zuen kontzeptua Craig Brod psikologoak. Ameriketako Estatu Batuetako liburuzain batzuk izan ziren pairatzen aurrenak, liburuen katalogoak kudeatzeko sistema informatiko bat ezarri zietenean. Gaur egun teknologia berriek eragiten duten estresarekin ez du zerikusirik, ordea, ordukoak. Izan ere, sistema informatiko harekiko mendekotasunak ez, hura erabiltzen ez jakiteak eragiten zien estresa liburuzainei. Baita horren ondorioz lana galtzeko arriskuak ere.

Teknologiak garatuz eta ugarituz joan ahala, hazi egin da estres eta mendekotasun hori. Intel teknologia enpresak egindako ikerketa baten arabera, erabiltzaileen %40k egun osoa ematen dute gailu teknologikoei konektatuta, eta %80k sakelako telefonoa ondoan dutela lo egiten dute: «Morrontza edo kontrol bat dago teknologia berrien eta sare sozialen inguruan, eta hori estres sortzaile garrantzitsu bat da. Estres mota berri bat da, oso indartsua eta etorkizunean eragin handia izango duena».

Ohiko estresarekin hainbat sintoma partekatzen ditu teknologia berriek eragindakoak: lo egiteko arazoak, arnasa hartzeko zailtasuna, tentsio altua, giharretan uzkurdurak, nekea, beldurrak eta dardarak. Baditu, ordea, propioak diren batzuk: sozialki bakartuta egotea, gehiegizko identifikazioa teknologia berriekin, ideiak sortzeko gaitasuna gutxitzea, eta gailu batekin baino gehiagorekin batera ibiltzea, lana zehatz batean arreta jarri gabe. Kontrol sentsazioa handia da.

Batez ere enpresa gizonek eta ardura handiko lanpostuak dituztenek jasan izan dute azken hamarkadetan estres hori. «Baina teknologia berrien erabilera oker eta gehiegizkoaren ondorioz, arazoa jende gehiagorengana iristen ari da, ez bakarrik, gainera, lan kontuengatik». Gazteak dira horren adibide argigarriena. «Alde horretatik, gurasoek eredu izan beharko lukete. Haiek egun osoa sakelakoari edo tabletari lotuta badaude, hori da seme-alabek ikusiko dutena».

Estres horrek laneko giroa txartu dezakeela gogorarazi du Masipek. «Bakoitzak bere mugak ditu maila pertsonalean eta laboralean». Hala, aditu askok diote teknologia berrien ondorioz muga horiek zeharkatuz gero haserreak sor daitezkeela lankideen artean. Adibide gisa jartzen dute oporretan edo lanorduetatik kanpo mezu bat bidaltzea.

Beste ohar bat ere egin du Masipek. «Kasu askotan nahikoa da langile batek mendekotasun edo estres hori edukitzea gainerakoei eragiteko, eta haiek ere berdin jokatzeko. Egoera are gehiago okertuko da horrela». Horrek eragina du ezinbestean ekoizpenean.

«Atseden teknologikoak»

Hori dela eta, mugak hasieratik jartzearen beharra azpimarratu du. «Hori da halako arazoak saihesteko modurik onena». Horrekin batera, heziketa jo du gakotzat. «Batez ere gazteen kasuan, eta horretan zerikusi handia dute, esan bezala, bai gurasoek, baita irakasleek ere. Eskoletatik gehiago egin beharko litzateke, azken batean horiek direlako etorkizuneko langileak. Horretarako, ordea, irakasleak formatu behar dira, eta horren arabera, eskola bakoitzak bere ibilbide orria zehaztu teknologia berrien erabileraren inguruko heziketari buruz». Beste proposamen bat ere egin du. «Tabako paketeen antzera, eragiten dituzten kalteak agertu beharko lituzkete gailu teknologikoek».

Bestelako gomendio batzuk ere eman izan dituzte adituek. Horietako bat da lanordu bakoitzeko siesta digitala egitea. Hau da, hamar minutuz gailu elektronikoak erabiltzeari uztea. Baita gailu elektronikorik gabe egin daitezkeen jarduerak egiten jarraitu ere. Edo astialdian ere gailu elektronikoez ahaztea. Adibidez, paseora edo lagunekin afaltzera joanez gero, telefonoari ez begiratzea.


Alebin mailako Zumaiako hirugarren izan da Azpeitia Cupen Atletico Madrid, Villareal, Sevilla eta Bartzelona gainditu eta gero

Zumaiakoren alebin mailako taldeak sekulako txapelketa jokatu du asteburuan Azpeitian. Espainiako talde indartsuenek hartzen dute parte bertan jokatzen den Azpeitia Cup txapelketan eta zumaiarrak, txapelketa bikaina jokatu ondoren, hirugarren postuan sailkatu dira.

Aste Santuan hasi zen txapelketa Zumaiakorentzat. Gipuzkoa osoko taldeak atariko fase bat jokatu zuten asteburu hontan jokatu den azken faserako sailkatzeko. Lehen mailako taldeak azken faserako zuzenean sailkatzen dira baina besteek bertan egoteko borroka egin behar zuten lau talde besterik ez baitziren sailkatzen. Horietako bat izan zen Zumaiako.

Asteburu honetan, sei taldek osatzen duten multzoan sartu zuten Zumaiako. Talde horretan Atletico de Madrid, Villareal, Quintana, Antiguoko eta Espanyol zeuden. Ostiralean hasi zen txapelketa eta lehen aurkaria Atletico de Madrid izan zen. Gazteak urduri zelairatu ziren eta lasaitu zirenerako galtzen zeuden jada 1-0, penalti baten ondorioz. Zumaiarrak lasaitu egin ziren eta partidari buelta eman zieten 1-4 irabazten bukatzeko.

Ostiraleko sorpresaren ondoren, larunbat goizean mutilek hiru partida gehiago jolastu behar izan zituzten. Gainera, partida guztiak ia atsedenik gabe jokatu zituzten, bata bestearen atzetik. Villareal zen aurkaria goizeko lehen partidan eta Zumaiakok 2-0 irabazi zuen. Mutilek kanporaketetara sailkatzeko aukera ikusten zuten. Horretarako, Extremadurako Quintana menderatu behar zuten. eta bai egin ere. Emozioz betetako partida batean 3-2 gailendu ziren. Txartela ia eskura zuten.

Hurrengo aurkaria Antiguoko taldea zen. Antiguoko Gipuzkoako selekzio bat da eta oso zaila zuten irabaztea mutilek baina zuten kasta guztia aterata, eta galtzen hasi arren, 2-1 irabazi zuten partida.

Arratsaldean presiorik gabeko partida bat jokatu zuten Españolen aurka, jada mutilak final laurdenetan baitzeuden. Partida 1-0 galdu zuten mutilek baina lehen postuan bukatu zuten taldeetako fasea.

Igandean kanporaketa fasea jokatu zen eta Zumaiakori Sevilla taldea suertatu zitzaion aurkari. Ilusioz gainezka zelairatu ziren gazteak eta partida irabazi zuten (1-0). Finalerdietan zeuden mutilak, atariko fase batetik iritsitako talde bat final erdietan. Aurkaria, berriz ere Espanyol.

Final erdietan, Zumaiakok ezin izan zuen irabazi, Espanyoleko talde indartsuak (ondoren txapeldun izango zena) ez zien aukerarik eman mutilei eta 2-0 galdu zuten kataluniarren aurka. Hirugarren eta laugarren posturako lehian

Bartzelonari 1-0 irabazi zieten eta hirugarren postua eskuratu zuten.

Bikaina izan da mutil hauek egindakoa, estatuko talde hoberenen aurka jokatzeko aukera izan eta gainera aupegia eman, nola gainera!


Domu Santu eguna Bergaran

Bisitari asko ibili dira gaur goizean Bergarako kanposantuan. Familia oso asko euren lagun eta senitartekoekin egotera joan dira Domu Santu egunean.


Kooperatibismoa eta herriko euskara aztertu dituzte herritarrek

Gipuzkoako Foru Aldundiko Kultura departamentuak, Koldo Mitxelena Kulturguneak eta Arrasateko Udalak aurkeztu dituzte Kultur Memoriak proiektuaren emaitzak; Arrasateko memoriari eta ondareari buruzko mapatze parte hartzailea eta sorkuntza soziokulturalari buruzko proiektua da.

Arrasateko biztanleak udalerria esploratu eta miatu dute, bertako errealitatea identifikatuz eta dokumentatuz. Herriko kultura eta istorioak hainbat ikuspuntutik azaleratzea izan dela helburuetako bat kontatu du Arrasateko alkate Maria Ubarretxenak. Eta azaleratu eta landu dituzten gaien artean bi azpimarratu dituzte: kooperatibismoa eta Arrasateko euskara.

Industria eta Kooperatibismoa proiektuan, mugarri den Arrasate Zientzia Elkartea entitateak parte hartu du, bazkideetako baten testigantzen bidez. Aipu historiko bat egin du industriaren jatorriari, mineralen erauzketari, burdinolei, eta Arrasateko altzairuaren kalitateari buruz, zeina XV. eta XVII. mendeetan Europako onenetarikotzat jo zen. Industria horren bilakaerak industria txiki askoren sorrera ekarri zuen: Union Cerrajera, bailarako industrian enpresa erreferentea izan dena urte askoan; Vasco-Navarro trenbidearen iritsiera; industriaren garapena; Jose Maria Arizmendiarrieta; eta gaur egunera arteko mugimendu kooperatiboaren garapena eta hazkundea.

Euskarari buruzko proiektuan, iritzia eman dutenek Arrasate Euskaldundu Dezagun elkartearen historiaren errepaso bat egin dute, eta nabarmendu dute, bai horrelako elkarte batek sorreraren momentuan izan zuen garrantzia, bai urteetan zehar aurrera eraman dituen jarduerak.

Kultura, kohesio tresna

Memoria kolektiboa berreskuratzea funtsezkoa dela dio Denis Itxaso Kultura diputatuak eta herri baten identitateari eta nortasunari eustea ezinbestekoa dela dio: "Memoria kolektiboa berreskuratzea funtsezkoa da ondare soziokultural bat sortzeko, horrekin identifikatuta senti gaitezen, eta, balioen oinarri bat ezar dezagun, gipuzkoar guztiok partekatua".

Kultura, kohesiorako tresna izan behar dela gaineratu du eta norabide horretan doan aurrerapena dela aurkeztu berri duten Kultur Memoriak ekimena. Era berean, herri bakoitzak daukan elementu diferentzial horiek ezagutzea eta gordetzearen garrantzia nabarmendu du.

Kultur Memoriak ekimenaren baitan jasotako bideoak eta informazioa Gipuzkoako Aldundiko webgunean dute herritarrek eskura. Aurreratu dute baina, asmoa dela gai gehiago lantzea eta ekimena osatzen jarraitzea.


Zinegotziek "armarik gabeko" bakea eskatu dute Legebiltzarrean

Gasteizko Ganberak omenaldia egin die ETAk, Galek eta Batallon Vasco-Españolek eraildako 25 zinegotziei. Bertan izan dira alderdi guztietako ordezkariak, ANVkoak izan ezik.

Eusko Legebiltzarrak omenaldia egin die eraildako 25 euskal zinegotziei, eta bertan izan dira alderdi politiko guztietako ordezkariak, ANVkoak izan ezik. "Armen aginterik gabeko" bakea eta "diktadura ezarri nahi dutenak" kanpoan utziko dituen demokrazia bat eskatu dute.

Ekitaldian izan da Patxi Lopez lehendakaria, eta Arantza Quiroga Legebiltzarreko presidenteak hartu du hitza lehenik eta horren atzetik Jokin Bildarratz Eudeleko presidenteak hitz egin du, EAEko udalen ordezkari gisa. Dena dela, alderdi politikoetako zinegotziek adierazpen bat irakurri dute euskal zinegotzien omenez, eta "GALen, Batallon Vasco-Españolen eta beste talde batzuen biktimen sakrifizioa" eta "ETAren indarkeriaren biktima izan direnak eta oraindik izaten jarraitzen dutenak" izan dituzte gogoan.

Eraildako 25 zinegotzi

Eraildako 25 euskal zinegotzi omendu dituzte, Tomas Alba 1979an Batallon Vasco-Españolek hil zuen Astigarragako zinegotzia eta Santiago Brouard GALek hildako Bilboko alkateordea besteak beste. Gainerakoak, 23, ETAren biktimak dira, Antonio Echevarria 1975ean hildako Oiartzungo alkatetik hasita, Isaias Carrasco 2008an hildako Arrasateko zinegotzia arte. Era berean, denen omenez egindako dokumental bat jarri dute.

Omenaldia 11:00etan hasi da Quirogaren hasierako hitzekin eta Legebiltzarreko Mahaiaren agurrarekin. Quirogak azpimarratu du "ez dela nahikoa terrorismoaren inguruko gaitzespenak egitea; indarkeria politikan erabiltzea errefusatu behar da, iraganean, orainaldian eta etorkizunean gaitzestea".

Hori dela eta, "egungo gaixotasuna ETA" dela esan du, "eta hori da erabat kendu behar dugun birusa", beraz, "adierazpen hutsalak ez dira nahikoa", zeren gaitzespena ematen denean "argia eta irmoa" izan behar baita.

Zinegotzien adierazpena

Gero Jokin Bildarratzek hitz egin du, eta horren atzetik adierazpen bat irakurri dute Loly de Juan (PSE-EE) Basauriko alkateak, Jon Urien (H1!) Zarauzko alkateak, Irune Berasaluze (EAJ) Mendaroko alkateak, Jose Navas (EB) Gasteizko zinegotziak, Iciar Lamarain (PP) Arrasateko zinegotziak, Pablo Isasi (EA) Amurriko alkateak eta Dani Maeztu (Aralar) Durangoko zinegotziak.

"Herritarren botoekin ordezkari zilegi den norbaiten kontra atentatua egitea oso larria da, eta are larriagoa da herritarren borondatearen kontra doalako eta, ondorioz, euskal gizartearen aniztasunaren aurka doalako", adierazpenean azaldu dutenez.

Hori horrela, "demokraziaren oinarrizko arauak errespetatzen dituzten eta gorrotoarekin eta bazterkeriarekin jokatzen ez dutenen gizarte bakezale baten" aldeko apustua egin dute.

"Etorkizunarekin konfiantza eta esperantza dugula erakutsi nahi dugu gaur hemen, armaren aginterik gabeko etorkizun batean sinesten dugu", azpimarratu dute.

ANVk ez du parte hartu

Legebiltzarraren aginduz, ANVko zinegotziek ere ekitaldian parte hartzeko gonbitea jaso zuten, baina Arantza Quiroga Legebiltzarreko presidenteak aurreratu zuen moduan, ez dute parte hartu nahi izan.

Ekitaldiarekin, 2009ko abenduaren 4an, Legebiltzarrean egindako osoko bilkuran adostutakoa bete dute.


Gaur Tolosaldean zer? Gauza asko, baina batez ere mus txapelketak han eta hemen

Tolosaldeko Ataria-ren gaurko agenda zerrenda ez da erraza esaldi batzuetan laburbiltzea. Euskal Herriko mus txapelketaren kanporaketak daude alde batetik, eskualdeko lau herritan, kultur ekitaldiak bestetik, eta gazteentzat, hitzaldi eta liburu aurkezpena.

Tolosaldeko agenda oparoa klik batean.


Bertxoko sariketa 2018

Biziberrituta dator aurten Bertxoko sariketa.

Informazio gehiago hemen


Itxuraldatuta, eta gosez

Realak Gironan jokatuko du bihar, eta bolada onari eutsi nahi dio, zazpi lehia baitaramatza galdu gabe. Imanolek aldaketak egin beharko ditu


Hezur-haragizkoa

Duela hogei urte inguru AEBetan loratutako noise eszena alternatiboaren erreferentziazko hirukia osatu zuten Sonic Youth, Yo la Tengo eta Dinosaur Jr. taldeek. Lehenengo biek etenik gabeko ibilbide miresgarria garatu dute bi hamarkada hauetan, baina Dinosaur Jr.-ena gorabeheratsuagoa izan da. Hirukoteak agur esan zuen 1997an, pare bat disko erdipurdiko kaleratu eta J Mascis eta Lou Barlowren arteko harreman txarrak goia jo ostean. Horregatik, ez nuen espero Bostongo taldea berriz elkartzea, eta are gutxiago Beyond (2007) eta Farm (2009) disko aipagarriak ateratzea. Ustekabea osatzeko, Mascisek alde batera utzi du guitar hero zaletasuna, une batez bederen, eta gozoki akustiko bat oparitu digu bere bakarkako hirugarren diskoan.

Ustekabea erlatiboa da hala ere: Dinosaur Jr.-en kantuei gitarren distortsioa, bolumena eta feedback-a kendu bagenizkie geratuko litzaigukeena ez zen Several Shades of Why honen oso ezberdina. Listen to Me entzuten hasi orduko, melodiak eta ahotsak, ahots mindu eta zirraragarri horrek, taldearen diskoetara garamatzate; niri bereziki Where You Been (1993) ekarri didate gogora, melodikoena delako agian. Erreguka ageri da Mascis hasierako kanta horretan, eta hori da diskoari darion tonu orokorra, umila, gertukoa eta zintzoa. Hezur-haragizkoa.

Gitarra akustiko —tarteka elektrikoa ere— eta ahotseko diskoa bada ere, kantu guztietan beste musikari batzuen laguntza izan du Mascisek, gehienetan oso aportazio baliagarriak eginez. Pall Jenkinsen (Black Heart Procession) organoak eta Kurt Vileren 12 sokako gitarrak Very Nervous and Love-ri emandako atmosfera hitsaren kasua da. Several Shades of Why-k etekin ateratzen dio Sophie Trudeauren biolinari, eta Bren Bridwell-ek (Band of Horses) eta Kevin Drew-k (Broken Social Scene) ahotsak egin dituzte Not Enough eta Is It Done-n, biak nabarmenen artean. Can I-k zuzenean begiratzen dio Neil Youngi etaWhat Happened-ek urgentzia elektrikoaz ixten du J Mascisen bakarkako lanik osoena.


Denboraldi bukaera borobila Agorrosinen

Gazte gaua egin zuten atzo Agorrosinen. Puzgarriak, jolasak zein DJak... Gazteek izan zuten zertaz gozatu. Uztailaren 8an egin zuten umeei zuzendutako Agorrosin gaua eta arrakasta ikusita, nagusiagoendako antolatzea erabaki du udalak. Atzokoa, bukatzear dagoen udako denboraldia borobiltzeko modu polita izan zen.


Eskaintza zabala Bergaran, uztaileko eta abuztuko kultur programazioan

Kalea izango du protagonista Bergarako Udalak uztailerako eta abuzturako prestatu duen kultur programazioak. Berumuga musika zikloa ere egongo da aurten Espoloian; egubakoitz honetan izango da lehen kontzertua.

Musika, dantza, magia... Uztailerako eta abuzturako zuzeneko hamaika emanaldi egongo dira Bergaran Udalaren eskutik. Eskaintza aldetik eta baita publiko motari dagokionez ere, aire librean gozatzeko prestatutako egitarauaren aniztasuna azpimarratu dute udal arduradunek. Bihar bertan izango da lehen ekitaldia, 19:00etan eta Errekalde parkean Dr. Bubble eta Mc Fly antzezlana eskainiko dute-eta, clown-a eta esperimentuak uztartzen dituena.

Aire libreko zinema emanaldiak ere egongo dira: uztailean bi, Espoloian; eta abuztuan lau, San Martin plazan. Eguraldi txarra eginez gero, Seminarixoko arkupetan eskainiko dituzte pelikulak.

Berumuga ere, bueltan

Musikari dagokionez, nabarmentzekoa da aurten ere Espoloira itzuliko dela musika beltza oinarri duen Berumuga kontzertu zikloa. Ziklo honetako emanaldiak uztaileko egubakoitzetan izango dira, 22:00etan hasita. Ostiral honetan, uztailaren 5ean, The Soul Jacket taldea igoko da agertokira; uztailaren 12an, CosmoSoul; uztailaren 19an A Contrablues; eta uztailaren 26an, DeDiego Brothers.

Utzailerako eta abuzturako kultur programazio osoa, hemen.


Arbasoak aurkitzeko webgunea

Seguru behin baino gehiagotan galdetu diezuela guraso eta aiton-amonei zuen arbasoen inguruan. Interneten tresna bikaina dago bilaketa egiteko Araba, Bizkaia eta Gipuzkoako biztanleen artean: 1.500. urtera arte egin daiteke atzera!

Izekoren etxean argazki zaharrak begiratzen, hona ekarri dudan honekin egin nuen topo. Argazkiak berak erakarri ninduen hasieran: estetika, janzkerak, posea, detaileak (denek dute zerbait eskuan)... Garbi dago gertaera garrantzitsua zela familia horrentzat argazkia ateratze hutsa. Gaur egun ehundaka argazki ateratzen ditugu, baina orduan... Noizkoa da, ordea, argazkia? Izekori galdetu eta argibideak eman zizkidan: argazkian agertzen den neskato gazteena gure birramona Dionisia da, eta argazkia 1880eko hamarkadakoa.

Eta Dionisiaren gurasoen historia ere kontatu zidan: argazkian mikeletez jantzita ageri den gizon bigoteguna Carmelo Sancho Gascon da, Illueca (Aragoi) herrikoa bera. Zurriolako zubia eraikitzera etorri zen lanera Donostiara; eta alboan duen emaztea, Inazia Antonia Arruabarrena Dorronsoro da, ataundarra bera, Donostiako parte zaharreko ostatu edo taberna batean lanean ari zena. Carmelok ez zekien euskaraz, eta Inazia Antoniak gazteleraz ezer gutxi, baina maitasunak gainditu zituen hesi guztiak (Ataungo familiak jarritakoak ere bai...).

Bada, historia horrek jakinmina piztu zidan, eta izekok berak eman zidan gehiago sakontzeko pista: interneten badago arbasoen arrastoa jarraitzeko tresna eder bat: http://dokuklik.snae.org (agiri sakramentalak atalean sartu, goiko menuan). EAEko biztanleen errolda historikoa (1500-1900) Eliza Katolikoak dauzkan liburu sakramentaletan bilduta dago. 1900 arte bataiatu, ezkondu eta hil direnen idazkun guztiak indizatu dira (5.600.000 agiri). Hau da, zure arbasoak Araban, Gipuzkoan edo Bizkaian jaio, ezkondu edo hil baziren, agirietan atzera egin dezakezu 1500. urtera arte!

Bilaketa egitean kontuan hartu dena ez dela perfektua, izen-abizenetan aldaketak egon daitezke, batzuk garaiaren arabera grafiak aldatzen direlako, beste batzuk idatzi zituen idazkariak hanka sartu zuelako... Adibidez, aipatu ditudan arbasoen kasuan batzuk Arruabarrena bezala ageri dira, beste batzuk Arruebarrena dira.

Imajinazio pixka bat behar da, beraz, baina ariketa polita da, ezta?


Lesakako Beti Gazte elkarteak antolaturiko argazki lehiaketaren emaitzaz aritu gara Fidel Ordokirekin.


Ibaiondon birziklatzeko zamarrontziak jartzeko aukeraz galde egin du Ondarroako Udalak

Gurasoen eskariz, Ibaiondo kalean birziklatzeko zakarrontziak jarri nahi ditu Ondarroako Udalak. Hala ere, jarri aurretik, herritarren iritzia jaso nahi du.

“Ibaiondoko parkean, birziklatzeko ontziak jarri nahi ditugu. Hau toki ona dela iruditzen al zaizu?” galdetu die herritarrei. Hala, bere iritzia eman nahi duenak komunikazioa@ondarroakoudala.net helbidera mezua bidali ahalko du, edo bestela, 900 314 053 telefonora deitu.

Udalak jakitera eman duenez, herritarren iritzia kontuan hartuko dute edukiontziak jartzerako orduan. Hala, papera eta kartoiarena, ontziena, gai organikoena eta errefuxarena izango dira jarriko dituzten kontainerrak.

Udalak ipini nahi dituen moduko zakarrontziak.


Elkartasun festa antolatu du Adela elkarteak Zarautzen, iganderako

https://youtu.be/RIwCyMhwu5w

Beste urte batez, Alboko Esklerosi Amiotrofikoa (AEA) duten herritarren eta senitartekoen aldeko elkartasun festa egingo dute Zarautzen. Igandean izango da, egun osoan zehar, Azken Portuko Tentenea plazan. Horren helburua herritarrak gaixotasun horren inguruan sentsibilizatzea da, eta baita dirua biltzeko ere, gaixotasunari lotutako errehabilitazio eta etxeko arretak sortzen dituen gastuak ordaindu ahal izateko.

Eguerdian hasiko dute festa, su artifizialekin. Tonbola ere orduan jarriko dute martxan. Aurten, 700 sari baino gehiago banatuko dituzte, tartean, Xabi Alonso eta Asier Illarramendi futbol jokalarien, Bera Berako jokalarien zein Albert Llobregat eta Ander Vilariño gidariaren elastiko bana; Athleticeko jokalariek sinatutako beste bat; Iñigo Mujika Euskalteleko txirrindulariaren mallot bat; Aritz Aranburu surflariaren taula bat eta produktu sortak.

13:00ak aldera herri paellada prestatzen hasiko dira, 14:00etarako prest egoteko. Bazkarian parte hartu nahi dutenek 10 euro ordaindu beharko dute.

Arratsaldean ere izango da zer egina Tentenea plazan. 16:00ak aldean, mus txapelketari ekingo diote. Txapelketa horretan ere sari garrantzitsuak banatuko dituzte: bikote irabazlee Karlos Argiñano, Akelarre eta Arzak jatetxeetan afariak eskuratuko dituzte. Haurrentzat, bestalde, jolasak eta tailerrak izango dira egun osoan zehar, eta

Ohi bezala, Gipuzkoako Adela elkarteak antolatu du ekitaldia, bereziki, zuzendaritzako kide den Juanjo Uria zarauztarrak eta haren ingurukoek. Haren emazteak, Ana Moskerak gaixotasun hori du duela hamar urtetik. Zarauzko Udalak, Turismo Bulegoak eta Irizar enpresak babestu du.

Sentsibilizazioa, "beharrezkoa"

Antolatzaileek nabarmendu dute AEAren inguruan sentsibilizazio lana «oso beharrezkoa» dela. Gaixotasunak nerbio sistema zentralari eragiten dio, eta neurona motoreak degeneratzen ditu, progresiboki.

Horren ondorioz, giharrak ahultzen joaten dira, paralisia eraginez. «Gaixotasun oso gogorra da duenarentzat zein haren senitartekoentzat», diote Adela elkartetik: «Izan ere, gaitasun motorea; komunikatiboa; arnasketa zein irensteko gaitasuna galtzen doaz, baina zentzumenak, gaitasun intelektuala eta begietako giharrak mantentzen dira». Jakinarazi dute gaixoa autonomia galtzen joaten dela, eta geroz eta laguntza gehiago behar izaten dutela euren egunerokoarekin jarraitzeko. Hori dela eta, «funtsezkoa» da elkarteen laguntza.

Juanjo Uria eta Ana Moskera


Amaiurko errota

Balleko Udalak 135.065 euroko dirulaguntza jasoko du Nafarroako Gobernuko Kultura eta Turismo Departamentutik Amaiurko errota moldatzeko eta eta turismo erabilerarako egokitzeko. Proiektua egiteko eta lanak gauzatzeko 191.376 euroko aurrekontua aurkeztu da eta horren arabera, errotan museoa eginen da.


Kontzentrazioa deitu dute gazte mugimenduek muntai polizialak salatzeko

Zumaiako Ikaslea Abertzaleakek, Ernaik eta Iparra mugimenduak deituta, elkarretaratzea egingo da gaur arratsaldean, 19:00etatik aurrera, Erribera kalean, magnolioaren parean. Muntai polizialik ez! 21ak askatu! lemapean, martxoan Iruñean egindako manifestazioaren ondoren eta Altsasuko gertakarien ostean atxilotutako lagunak askatzeko eskatzen dute, hurrenez hurren.

Hemen duzue hiru taldeek plazaratutako oharra.


Ingelesez egiteko tertuliak antolatu dituzte

Hiru astean behin, astelehenetan edo ostiraletan, 17:00etatik aurrera, ingelesez hitz egiteko tertuliak antolatu dituzte lagun artean, hizkuntza praktikatzeko helburuarekin. Entzutera joateko aukera ere egongo dela azaldu dute ekimenaren antolatzaileek. Ordu t’erdiko saioak izango dira, elkarri lagunduz, eta Tolosaldeko herritar oro gonbidatu dute ekimenera. Parte hartu nahi dutenek, 943 69 37 31 telefono zenbakira deitu behar dute, Olgarekin harremanetan jartzeko.


Hutsegiteen eta gainsarien Vuelta

Juanjo Cobok alde txikiz irabazi du Vuelta, inoizko txikienetan hirugarrenaz, Anglirun lortutako hogei segundoko gainsariari eskerFroome eta Wiggins podiumera igo arren, talde estrategian huts handia egin du Skyk

Arraroa izango zen batzuentzat; ikusgarria beste batzuentzat; ustezko izarren maila apalari begira egongo dira asko; Espainiako Vuelta Euskal Herrira itzuli izana goratuz edo salatuz ariko dira beste batzuk... Amaitu da hiru asteko eromena, eta ondorioak ateratzeko garaia da. Abuztuaren 20an egindako kinieletan ez ziren agertzen ez Juanjo Cobo (Geox), ez Christopher Froome (Sky). Baina bi horiek igo dira Madrilgo podiumeko lehen bi koskarik altuenetara. Igor Antonen (Euskaltel-Euskadi) ezina eta erakustaldia; Mikel Nieveren (Euskaltel-Euskadi) hamargarren postu bikaina; Angliruren epaia; gainsarien saltsa... Denetik izan du aurtengo Vueltak, txirrindularitza uzteko zorian egon zen espainiar beterano bat goratu duen Vueltak.

1. Coboren sendotasuna

Denis Mentxov eta Carlos Sastre ziren, hasiera batean, Geoxeko bi taldeburuak, baina herrenka ekin zioten biek Vueltari. Hogei segundo galdu zituen Sastrek Orihuelara bidean, bigarren etapan; 1.23 Mentxovek Totanan, hirugarrenean; beste 31 segundo Sastrek Valdepeñas de Jaenen eta 1.32 El Escorialen; 27 segundo Mentxovek Manzanedan... Kantabriako asteburu gogorrari ekin aurretik, sailkapenean zortzigarren zegoen Cobo, Wigginsekiko 1.27ra; Mentxov 17. postuan zegoen, 2.56ra; eta Sastre 25. postuan, 5.31ra. La Farrapona gogorrean eman zuen Cobok lehen kolpea, eta biharamunean, Anglirun, bigarrena, sendoena. Errepideak eman dio Cobori lider izaera. Peña Cabargan hanka sartzeko zorian egon zen espainiarra, erasoa jo ondoren Froomeri segitu ezinda geratuta. Baina bera izan da Vueltako indartsuena, itzulia alde txikiz irabazi arren, historian izan diren alde txikienetan hirugarrenaz.

2. Izarren itzalaldia

Igor Anton, Joaquim Rodriguez (Katuxa), Vincenzo Nibali (Liquigas), Michele Scarponi (Lampre), Jurgen Van den Broeck (Omega Pharma-Lotto), Andreas Kloeden, Janez Brajkovic (RadioShack)... Izar festa polita zegoen Benidormgo irteeran, abuztuaren 20an, baina tantaka-tantaka erori dira denak. Urrutira joan gabe, etxekoak, Antonek, Sierra Nevadan bertan eman zuen amore, Vuelta hastearekin batera. Wiggins (3.) eta Mentxov (5.) soilik ibili dira hainbestean, baina gainerakoek ez dute eman euren mailarik. Guztien artean, Nibalirena izan da, agian, hutsegiterik nabarmenena. Hazita zebilen, eta Wigginsengandik lau segundora iritsi zen Kantabriako etapetara. Baina 2.06 galdu zuen La Farraponan gora. Ordutik arrastaka ibili da. Atzealdean ezinean ibili dira izar gehienak.

3. Skyren erabakiak

Esprintetan ez da seinale ona izaten talde bereko bi txirrindularik bigarren eta hirugarren amaitzea. Talde estrategian huts egitea esan nahi du emaitza horrek, oso indartsu egon beharra dagoelako aurre-aurrean sailkatzeko. Horixe gertatu zaio Sky taldeari. Wiggins taldeburu argi gisa hartuta ekin zion lasterketari. Manzanedan gora nabarmen geratu zen hori, Froome ezezaguna bete-betean aritu zelako Wigginsen alde lanean. Ordainetan, Coborekiko 27 segundo galdu zituen gero kenyar jatorriko britainiarrak. Anglirun gora ere ustezko taldeburuaren alde lanean aritu zen Froome, baina azken sei kilometroetan argi geratu zen Froome bera zela taldeko txirrindularirik indartsuena. Beranduegi zen, ordea. Wigginsen alde apustu eginda, talde estrategian huts egin du Skyk. Itxura guztien arabera, Vueltako garaipena zegoen Froomen hanka-zuztar horietan.

4. Gainsarien eztabaida

Marka da, baina 21 etaparen ondoren, Anglirun lortutako hogei segundoko gainsariari esker lortu du Cobok garaipena. Faboritoek erne ibili behar izaten dute gainsariak daudenean, baina azken emaitza ez da erabat erreala izaten. Erlojupekoetan ez da gainsaririk egon, eta hori da, agian, kritikagarriena. Edo beti, edo inoiz ez.

5. Euskal Herrira buelta

Hamazpi urteren ondoren, Espainiako Vuelta Euskal Herrian barrena ibili da aurten. Kirol irizpide hutsei begiratuta, arrakastatsua izan da apustua, Antonek ikuskizun aparta eman zuelako Elorritxuetan gora. Zaleek ere erantzun dute, errepide bazterrak lepo beteta egon direlako, Elorritxuetan bertan, Bilbon eta Urkiolan, bereziki. Baina Euskal Selekzoen Aldeko Iritzi Taldeak (ESAIT) eta hainbat eragilek Euskal Herria nazioa dela aldarrikatu dute itzulia Euskal Herrian barrena ibili denean. Txirrindularitzari bai, inposiziorik ez, horixe izan da hainbat herritarren aldarrikapena. Javier Guillen Vueltako zuzendariari eskutitz bat ere eman zioten Martxel Toledok (ESAIT) eta Elena Gartziak (Bildu), elkarrizketa eskatuz. Urrutira joan gabe, Iruñetik abiatuko da hurrengo urteko Vuelta.


Urtebete iraungo dute saihesbidea berriztatzeko lanek

A-8 autobidea eta N-634 errepidea batu eta gurutzatzen diren inguruan trafiko fluxua berrantolatzeko lanak abuztuan hasi ditu Bizkaiko Foru Aldundiak, trafiko kopurura jaitsi dela aprobetxatuta. Durango eta Iurretarako lotunea hobetu gura dituzte biribilgune biren bitartez; baita N-634 errepide nagusirako sarrera ere. Egitasmoak Tabirako (Durango) biribilgunearekiko lotura ere jasotzen du.

Errepide “arinagoa” eta “seguruagoa” bideratu gura duten lanotara 7,12 milioi inguru bideratuko dituzte eta A-8 autobidearen ordainlekuen inguruan hasi eta Iurretaren N-634 errepidearekiko lotunerainoko gunean garatuko dira; ezkerrera biratzeko ‘T’ itxurako elkarguneak kenduko dituzte eta biribilguneak ipini. Industriguneetatik eratorritako bide-jarioa banatu gura dute, eta ibilgailu eta garraio publikoaren artean partekatutako erabilera sustatzeko aparkalekua (etorkizuneko suhiltzaile etxetik gertu) egokitu.

Ordainlekuaren alboko N-634 eta BI-623 errepideen lotuneko hiru elkarguneetan biribilgune bana ipiniko dute, eta Iurretako herri-guneraino oinezkoentzako ibilbidea atondu. Egitasmo horren barruan, Durangoko Tabiran —Izurtzarako bide tartean— beste biribilgune bat aurreikusi dute.

Urtebete beharko dute

Urtebete iraungo dute lanok eta Excavaciones Cantabricas S. A. eta Asfaltos Uribe S.A. enpresek osatutako aldi baterako enpresa arduratuko da.


Kontzentrazioa gaur, Zinkoenean

Euskal presoak etxera lelopean, kontzentrazioa deitu du LABek. Zinkoenean izango da gaur, 12:00etatik 12:30etara.


Etxealdia

Etxea eta itxia oinarri bereko hitzak dira. Garai bateko gizakiak beren babeslekua hetsi beharrean aurkitu ziren. Hortik dator etxea. Barandiaranen iritziz, bizitokiaz gain, lantegi eta tenplua ere bazena. Etxeetako horma itxien barnean, beraz, bete zitezkeen giza-bizitzaren beharrizan nagusienak. Etxearentzat izan eta bizi ziren gure aurrekoak. Jatorriko izaera etxekoa zuten, eta etxearen izenak ezaugarritzen zituen.

Etxearen izen ona ez zen bere gisa mantentzekoa. Etxekoak lana gogotik egin behar zuen. ‘Egin’ hori omen zen etxekoaren grina. “Duintasunez bizitzeko, lana besarkatu beharra dago”, ikasi zuen Arizmendiarrietak Markinako baserrian egin zuen umezaroan. Baina, euskal etxearen helburua irautea omen zen. Belaun berriei begira, etxea ontzera behartuta zeuden etxeko nagusiak. Galbidean jartzen zutenak berriz, etxekaltetzat hartzen zituzten.

Birusari aurre egiteko etxe-itxialdian sartuta egon gara. Hartu dugun astinduak eraginda, gogo-hausnartzerako parada ezin hobea eduki dugu. Hetsita egon garen bitartean, gure etxeko (eta herriko eta munduko) gora-beherez jabeago egin garen beste gauza bat da. Gaur eguneko etxea ez da garai batekoa, zenbaitetan gure arbasoek hain berea zuten ikuskera hari eusteko premiarik daukagun arren.

Gehienetan, etxe modernoa bizileku hutsa besterik ez da. Jende askok aparteko guneetan osatzen ditu behar dituen hornidura materialak eta espiritualak. Bakardadea ere hortxe ari da gero eta zabalagoa egiten. Horregatik, itxialdiaren esperientzia etxean kaiolatuta baleude bezala bizi izan dute askok eta askok, bukaeraren zai urduri eta antsiatsu.

Ez naiz aintzinako bizimoduaren nostalgikoa. Baina, uste dut etxea-senidegoa, hartu duen zentzu modernoa galdu gabe, berreskuratu egin beharko genukeela giza-bizitzaren erdigunean jartzeko, oraindik ere gure beharrizanei erantzuteko funtseko erakundea delako.


Aratusteak alaitzeko mozorro lehiaketa zapatuan

Aratuste jaiak izango


Kazetaritzaren etorkizunaz, larunbateko 'Amarauna'

Gainera, larunbatean egingo dute lehen aldiz eskola kiroleko ekintzetan 'haka' zeelandaberritarra, eta Irungo Azken Portu kiroldegira joko dugu ikustera.

Kazetaritza digitala, paperezkoa, fake news,… nolako kazetaritza dator? Galdera horri erantzuten saiatuko gara, larunbat honetako 'Amarauna' saioan. 10:00etan hasita, Javier Diaz Noci eta Xabier Landabidea Kazetaritza irakasleak izango ditugu eta eurekin batera, Mikel Reparaz (EITB), Estitxu Eizagirre (Argia).

Unidade Ibiltaria Irungo Azken Portu kiroldegian izango da, eskola kirolaren ingurukoak biltzeko. Larunbatean egingo dute lehen aldiz jendaurrean haka, guraso, entrenatzaile eta ikasleak batzeko asmoz sortutako agurra. Getxoko Zubia ere bisitatuko dugu 11:15ean, 125 urte bete dituela eta.

10:00etatik 13:00etara, 'Amarauna' saioak kateatuko zaitu.


Daryl Impey, azkarrena Campbelltowneko esprintean

Patrick Bevinek lidergoa mantentzen du bigarren egin eta gero; Luis Leon Sanchez hirugarren tokian helmugaratu da.

Daryl Impey (Mitchelton-Scott) txirrindulariak lortu du garaipena Tour Down Underreko laugarren etapan. Unley eta Campbelltown herrien artean jokatu egin da gaurko jardunaldia eta aurreko egunetan bezala esprintean erabaki da garaipena.

Oraingoan Daryl Impey izan da azkarrena eta Patrick Bevinek mantentzen du lehen postua.

Larunbatean 5. etapa jokatuko da, 149,5 kilometro Glenelg eta Strathalbyn artean.


Urkulluk alarma-egoera bertan behera utzi nahi du, eta 3 fasea datorren astean amaitu

Aitor Esteban EAJk Kongresuan duen bozeramaileak esan duenez, "hori ahalbidetzen duten egoera epidemiologikoak ematen badira" lehendakariaren asmoa alarma-egoera bertan behera uztea litzateke.

Aitor Esteban EAJk Kongresuan duen bozeramaileak astelehen honetan jakinarazi duenez, autonomia erkidego bakoitzak "normaltasun berria" kudeatzeaz arduratzeko dekretua gaur bertan adosten saiatuko dira Espainiako Gobernuarekin; izan ere, bi aldeen arteko elkarrizketak "nahiko aurreratuta" daude.

Goizean, ETB1eko 'Egun on Euskadi' saioan egindako elkarrizketan, Estebanek azaldu du Espainiako Gobernuak "ziurrenik bihar" onartu behar duela normaltasun berrirako dekretua; izan ere, "uharte batzuetan deseskalatze prozesuaren 3 fasea atzean utzi dute jada".

Dekretu berri horretan, Estebanen arabera, egoera berriaren kudeaketa "autonomia erkidegoen esku geratuko litzateke", eta "autonomia erkidegoen arteko garraioari, maskaren erabilerari eta bestelako neurri orokorrei buruzko neurriak ere" ezarriko lirateke. "Hitz egiten ari gara. Elkarrizketak nahiko aurreratuta daude, ea gaur adosten dugun testua", adierazi du.

Hala, EAJk Kongresuan duen bozeramailearen hitzetan, Iñigo Urkullu lehendakariak "alarma-egoera bertan behera utzi nahi du, eta 3 fasea datorren astean amaitu, hori ahalbidetzen duten egoera epidemiologikoak ematen badira".

"Pedro Sanchez Espainiako Gobernuko presidenteak berak Kongresuan argi eta garbi esan zuenez, autonomia erkidego batek alarma-egoera bertan behera uztea erabakiko balu, normaltasun berrira pasatuko ginateke, 3 fasea gaindituz. Horrela, beraz, autonomia erkidegoen arteko mugikortasunaren oztopoak indarrik gabe geratuko lirateke", azaldu du.

Bestalde, Kongresuan egun dagoen "giro nahasi eta ez oso ona" deitoratu du Estebanek, nahiz eta "egoera oso partikularra" izan eta "bakoitzak bere posizionamendua" bilatu nahi izan duen.

Hala, EAJ "lehen unetik zentzuz jokatzen saiatu da, Espainiako Gobernuarekin akordioak lortzen saiatuz", azaldu du. "Hala egin genuen gutxieneko diru-sarrerari buruzko akordioarekin", gaineratu du.


Motoziklismoa: Rossik agur esan dio denboraldiari

Italiarrak erorikoa izan du bigarren entrenamendu libreetan eta tibia eta peronea hautsi ditu.

Valentino Rossi italiarrak ezin izango du aurtengo motoziklismo txapelketan gehiago parte hartu. Italiako Sari Nagusira begira egindako bigarren entrenamendu libreetan erorikoa izan du eta tibia eta peronea hautsi ditu.

Helikoptero batean Florentziako ospitalera eraman dute eta bertan ebakuntza egingo diote. Gutxienez bi hilabete beharko ditu erabat osatzeko eta denbora horretan sei proba korrituko dira, beraz agur esan dio denboraldiari.


Urte berria Adarra mendian

2010eko´urtarrilaren 1ean Adarrara bidean eta Adarran bertan hartutako irudiak eta lekukotzak.


Agintaldiko lehen osoko bilkuran batzordeak eratu dituzte Beasainen

Beasaingo Arrano kultur elkarteari babesa agertu diote EAJk eta EH Bilduk mozio baten bitartez. Aldasoro alkateak soldata igo du Eudelen irizpideak jarraitutaAgintaldiko lehenengo osoko bilkura egin dute Beasaingo udaletxean. Udalbatzarren maiztasuna, batzordeen eraketa eta buruen izendapenak, erakundeetara joango diren ordezkarienak eta ordainsariak ezarri dituzte, hala Aitor Aldasoro alkatearena nola liberatuta egongo den alkate ordearena.Osoko bilkuraren amaieran EAJren eta EH Bilduren aldeko botoekin Espainiako Epaitegi Gorenak Arrano kultur elkartea desjabetzeko hartu duen erabakia «irmoki» salatzen duen mozioa onartu dute.Agintaldi berrian bilkurek izango duten maiztasuna ezarri zuten. Gutxienez bi hilean behin egingo dituzte eta beti izango dira hileko azken ostegunetan 19:00etan.Batzordeak eratu zituzten. Euskara eta kultura bereiztearen alde egin zuen Koldo Agirre EH Bilduko bozeramaileak eta EAJri aurreko agintaldian bereizketaren kontra egin izana leporatu zion.EAJko alkateak euskara ez, arloari hizkuntza politika izendapena jarri diotela erantzun zion eta zeharka beste esparru guztietan landuko dutela gaineratu zuen. Agirrek azken lau urteotan ere hala egin dutela esanez amaitu zuen.Beasaingo Udalak ordezkaritzak dituen erakundeetara joango diren zinegotziak izendatu zituzten. Guztiak EAJkoak izango dira. Agirrek aurreko agintaldian beste alderdiei Beasaingo Udala ordezkatzeko aukera eman zietela esan zion alkateari. Ez zuten aurka bozkatu baina EH Bildu abstenitu egin zen puntu honetan.Alkatearen eta zinegotzi liberatuaren soldata gordinak 67.087 euro alkatearena eta 53.669 euro alkateordearena izango dira. Eudelek ezarritako kopuruak hartu dituzte aintzat. EH Bilduko zinegotziek kontra bozkatu zuten.Osoko bilkuraren amaieran PSE-EEko bi zinegotzien kontrako botoekin onartu zuten Beasaingo Arrano kultur elkarteari babesa emateko EAJk eta EH Bilduk adostutako mozioa.


Zesta ikuskizuna hastera doa

Jai Alai World Tour zesta-punta zirkuituak ez dio hutsik egingo urteroko hitzorduari. COVID-19k eragindako egoerak formatua eta egutegia aldatzea ekarri badu ere, zesta-punta zirkuitua barikuan abiatuko dute Markina-Xemeingo Uni frontoian.

Jai Alai World Tourrek abendura arte luzatuko du bere aurtengo egutegia. Gutxienez zazpi txapelketa izango ditu, eta beste behin, munduko zestalaririk onenek osatutako kartelagaz dator. Gaur gaurkoz, proba hauek daude baieztatuta: Markina-Xemeingo Masterra, Lekeitioko Masterra, Hondarribiko Grand Slama, Gernikako Grand Slama, Donostiako Grand Slama, Bartzelonako Opena eta Berriatuko Banakakoa. Era berean, antolatzaileak lanean ari dira beste txapelketa batzuk baieztatzeko, tartean, Mutrikuko Opena eta Zumaiako Masterra, besteak beste.

Munduko Pilota Batzarrak antolatzen du Jai Alai World Tour zirkuitua, Eusko Jaurlaritzaren laguntzaz, eta erakunde hauek gaur goizean aurkeztu dute aurtengo edizioa, Bilboko Ola Martin Berasategui jatetxean. Zirkuituan ariko diren hainbat puntista egon dira, tartean, Diego Beaskoetxea eta Unai Lekerika gernikarrak.

Zirkuituko txapelketa bakoitzak bere Segurtasun Protokoloa izango du, Eusko Jaurlaritzako Osasun Sailaren gomendioetan oinarritua eta antolakuntzan dabiltzan erakundeen artean adostua. Bertan, ekitaldia egiteko baldintzak zehaztuko dira: zaleen sartu-irtenak, edukiera, komunen erabilera, etab. Zirkuituko lehen partiduak, hilabete honetan egingo direnak, % 60ko afororoagaz egingo dira, eta ikusleak musukoa eraman beharko dute.

Behin behineko egutegia:

Markinako Masterra: uztailak 10, 16 eta 19.

Lekeitioko Masterra: irailak 4 eta 6.

Hondarribiko Grand Slama: irailak 18 eta 25, eta urriak 2, 9 eta 16.

Gernikako Grand Slama: urriak 10, 17, 24, 26 eta 31.

Donostiako Masterra: azaroa.

Bartzelonako Opena: azaroa.

Berriatuko Banakakoa: abendua.

Munduko Pilota Batzarreko presidente Fernando Azkaratek nabarmendu du zailtasunak zailtasun, maila handiko zirkuitua osatu dutela: “Une honetan zazpi txapelketa baieztatuta ditugu, eta horiei, seguruena beste proba batzuk gehituko zaizkie, guztiak ere ohikoak zirkuituan. Horrekin batera, nabarmendu behar dugu munduko zestalaririk onenak izango ditugula gurean. Maila handiko kartela izango dugu eta, zailtasunak zailtasun, baja gutxi izan ditugu”. Besteak beste, Diego Beaskoetxea, Xabier Barandika eta Unai Lekerika gernikarrek, Imanol Lopezek, Iñaki Osa Goikoetxeak, Aritz Erkiagak, Ibon Aldazabalek, Olharanek eta Zulaikak dagoeneko berretsi egin dute zirkuitua lehiatuko dutela. Era berean, Azkaratek Kepa Arroitajauregi zenak egindako ekarpena oroitu eta eskertu nahi izan du bere interbentzioan.

Bingen Zupiria Kultura eta Hizkuntza Politikako sailburuak Jai Alai World Tour aurten ere egin ahal izatearen garrantzia aitatu du: “Une honetan, kirolaren eta pilotaren alde har dezakegun neurririk onena da normaltasuna pixkanaka berreskuratzea, betiere segurtasun-neurriekin zorrotz jokatuz. Jai Alai World Tour duela sei urte sortu zen zesta-punta sustatzeko bere sorlekuan, eta oso pozik gaude jasotzen ari den harrerarekin. Horregatik, garrantzizkoa zen aurten ere egin ahal izatea. Behin zirkuitua antolatuta, orain oso garrantzitsua da zaleak frontoietara etortzea eta, hala egiten dutenean, segurtasun-baldintzak errespetatzea”.


Bestalde honetan

Mugaz alde honetan, bestalde honetan, informazio karga gutxiago dugu jaka horien inguruan (beste kultura politiko batek kutsatuta gaude) fenomenoa bere osotasunean ulertzeko. Ez ditut Macronenak zuzenean entzun, erregaien zergen igoerari, ustezko neurri ekologiko horri, moratoria zergatik eman dion, bere burua nola zuritu duen. Jaka horiko presioari amore eman diola argi dago, baina Argentinako G-20ko gailurretik (hori bai aditu dut), jendearen zilegizko haserrea aintzat hartu bai, baina bortxakeriaren erabilpena inoiz onartuko ez duela adierazi zuen. Seguruenik esanen du lehendabizikoei entzun diela, baina kanpoko ikuskatzaileek (egunkari guztietako goiburuek) bigarrenaren presioa seinalatzen dute.

Mugaz bestalde honetan pixka bat harrituta egoteko arrazoiak baditugu. Nondik gatozen eta noren kontra ari garen ez da txantxetan hartzekoa. Kataluniakoari so egitea besterik ez dugu bortxaren erabilpena tresna eraginkortzat inor gutxik hartzen ez duela egiaztatzeko, agintari independentistek protestak ildo baketsuetatik ez ateratzeko egin duten ahaleginak, eta estatuaren indar guztiak nola ahalegindu diren bortxa egon zedin eta, egon ez bada ere, nola jokatu (eta jujatuko) duten egon izan balitz bezala.


Azken minutuetan ihes egin dio garaipenak Eibarri

Lehen zatian aurreratu dira armaginak, eta bost minuturen faltan berdindu du Castellongo taldeak.

Txapeldunen Ligako postuak esku-eskura izan ditu Eibarrek, baina puntu bakarrarekin konformatu beharko dute gipuzkoarrek. Partida zaila zuten Vila-Realen aurkakoa, sailkapeneko goiko postuetan baitago, talde sendoarekin.

Eibar, ordea, ez da kikildu, eta aurre hartu du markagailuan Madrigalen. Sergi Enrichek Borja Bastonen pase bat baliatu du 27. minutuan Eibarren gola egiteko, eta handiagoa izan zitekeen abantaila, Dani Garciak penalti bat huts egin izan ez balu.

Indartsu zelairatu da bigarren zatian Vila-Real, baina ongi eutsi dio Eibarrek; eutsi bai, baina ez du baliatu zenbait minutuz bat gehiagorekin jokatu izana. Izan ere, Bonerak min hartu du, Vila-Realek hiru aldaketak eginak zituenean. Geroago, ordea, Keko egotzi du epaileak bigarren txartel horia erakutsita. Azkenean, 85. minutuan egin du berdinketaren gola Jaume Costak.

Eibar seigarren postuan da orain, 20 punturekin.


'(H)ari Naizela' saio bereziko afarirako txartelak lortu nahi?

Ataria irratiko (H)ari naizela bertso saioak 100. atala egingo du maiatzaren 2an. Abaltzisketatik zuzenean egingo dugu urteurreneko saio berezia, eta ondoren, bertan afaria izango da.

Afarirako bi txartel eskuratu nahi izanez gero 673 06 11 32 zenbakira whatsap mezua, audioa edo idatziz, bidali beharko da, aurreko saioren bateko zerbait kontatuz: norbaiti eginiko elkarrizketaren bat, entzundako bertsoaldiren bat, sutondoko bertsoren bat, amaierako kantua... Zoriontzeko. kexatzeko edo pasadizoren bat kontatzeko ere baliatu dezakezu mezua.

Animatu eta parte hartu!


Bideoa: Kale-inkesta

ETAk armak erabileraz kanpo uzteko prozesua hasi duela-eta, kalera irten gara jendearen iritzia jakiteko asmoz.


Arangoiti egoitzan, beste bi kutsatu; 25 dira denera

GIZARTEA // Arangoiti egoitzan bi kutsatu gehiago atzeman dituzte. Inork ez du sendagiria jaso eta, hortaz, 25 egoiliar dira COVID-19ak erasandakoak. Argixaon bederatzi gaixo daude.


Zumaiako Udala ere MARTXOAK 8

Zumaiako Udalak bat egin du Emakumeen Nazioarteko Egunarekin eta udaletxean ere emakumeok planto egin dute.


Erdu

San Romaneko zelaian batzartu ginen, ipurdiak autoetan apoiatuta: inork ez gaitu lagundu nahi, pegak baino ez dizkigute jartzen. Zuek gazteak zineten, ni ez hainbeste. Orain baino hamar urte gutxiago nituen, baina zuetako batzuek oraindik gida baimenik ere ez zeneukaten. Ilusioa transmititzen zenuten, eta indarra. Udaletxean gutxiengo absolutua geneukan, baina nork esan ezetz halako olatuari? Herrian sekula ikusi gabeko aukera ikusten genuen zuengan. Erdu ipini zenioten taldeari izena: zatoz. Badakizu, Onin, jendea gure ondora batu dadin. Ez borroka gutxi eginda, ez gutxi eztabaidatuta, ez kristorenak entzun gabe, baina egin zenuten lehen Gazte Egun hura: urriko egun euritsu batean. Desastrea izan zen dena, munduaren amaieran baino euri gehiago egin zuen, baina ze ondo pasatu genuen! Atzera begiratuta, argi dago orduantxe ikasi zenutela, ikasi genuela, bidea egiteko lehen pausoa eman egin behar dela, eta zelan ez, ekaina askoz ere hilabete hobea dela halakoak antolatzeko.

Gaur hamargarrenez elkartuko gara San Romaneko zelaian. Aspaldi dena hain ondo egin zuten haiek Itoitz entzutera batzen ziren lekuan. Pegak jarri zizkigutenen gainetik, bizitzak jar ditzakeen oztopo guztien gainetik, garai bateko ilusio eta indar berbera transmititzen dizkidazue. Biba zuek! Zorionak, Erdu!


Groseko hainbat kale moztuko dituzte ‘Maixabel’ filmaren grabaziorako

Aieten irudi batzuk grabatu ondoren, Iciar Bollainek zuzenduriko Maixabel filmaren eszena batzuk Grosen grabatuko dituzte, bihar eta datorren astean. Hori dela eta, auzoko hainbat kaletako trafikoa moztuko dute.

Biharko mozketa Kolon pasealekuan izango da, Bermingham eta Galtzada Nagusia kaleen artean. 9:30etik 19:00etara izango da trafikoaren mozketa. Hori dela eta, Bermingham kaletik Kolon pasealekurako sarbidea itxita egongo da –nahitaez biratu edo jarraitu beharko da Zabaleta kaletik–. Zurriola hiribidetik Kolon pasealekurako sarbideak ere itxiko dira –bi noranzkoetatik sartzeko bi puntuetan–. Bestalde, zenbait aparkaleku erreserbaitu dituzte Kolon pasealekuan eta ondoko kaleetan. Ibilgailuak ezingo dira eremu horietan aparkatu 7:00etatik 20:00etara.

Hilaren 16an, berriz, Zabaleta kalean filmeko eszena bat grabatuko dute. Kasu honetan, trafikoaren eta oinezkoen mozketa puntualak egingo dira, eta aparkalekua erreserbatuko da inguruko kale batzuetan.


"Interakzio sozialak hedabide nagusiak indartzen ditu"

Euskarazko hedabideen kontsumitzaileak eta haien iritziak aztertu ditu Gorka Salcesek. Erabiltzaile militanteak eta entretenimendurako kontsumitzen dutenak bereizi ditu; bigarrenak «zorrotzagoak» dira.


Israelek palestinarren 400 hektarea konfiskatu izana gerra krimentzat jo du Palestinak

Lur atxikitzeak ikertzeko eskatu dio batasun nazionaleko gobernuak NBEri.

Rami Hamdallah lehen ministroak gaitzetsi egin du Israelgo Gobernuak Gush Etzion koloniaren ondoan palestinarren 400 hektarea konfiskatu izana, eta Israelek egiten duen nazioarteko legediaren urraketaren barne kokatu du erabakia.

Batasun nazionaleko gobernuak NBEren Batzar Nagusiari eta Giza Eskubideen Batzordeari eskatu die bidal dezatela ordezkaritza bat lur atxikitzeak ikertzeko. AEBak "oso arduratuta" agertu dira Israelen erabakiarekin, eta bertan behera uzteko eskatu diote.

Betleem hiriaren hegoaldean, Gush Etziongo koloniatik oso gertu, azken 30 urteetako lur atxikitze handiena agindu du Israelek. Gevaot koloniari erantsiko diote 400 hektareako lursaila, gaur egun hamabost bat israeldar bizi diren barrutian "herri berri bat" eraikitzeko.


"Sinesten dut literaturaren ahalmen etikoan eta estetikoan"


Ikuskizuna izango da Leokan

Jabetze Eskolen ikasturte hasierako ekitaldia izango da gaur Leokan, Berdintasun Sailak eta Berdintasun Kontseiluak antolatuta. Gaueko 22:30etan hasita, bertan ondorengo ekitaldiak izango dira: Ainara dantza eskolako dantzak, Dilshad Sabel dantza taldearen dantzak, bideo proiekzioak eta Ania Ibargurenen kontzertua.


Gazte Topaketa Sozialistak eginda, GKSk bizitza politikoa sustatzen jarraitzeko asmoa adierazi du

Eskualde ezberdinetako gazte ugari bildu dira Laudion egin berri dituzten topaketetan. GKS-k egungo erronka politikoei “ildo sozialistaren baitan modu eraginkorrean erantzuteko bitarteko ezberdinak” eskaini dizkie bertaratu direnei.

Pasa den asteburuan izan dira Gazte Koordinadora Sozialistak antolaturiko Araba eta Bizkaiko Gazte Topaketa Sozialistak, Laudion (Araba). Ostiral arratsaldetik igande arratsaldera arte, hainbat hitzalditan eta tailerretan parte hartzeko aukera izan dute bertaratu direnek. Era berean, otorduak, loaldiak, kontzertuak, bertso saioak eta jolasak ere partekatu dituzte. Laudion GKS-k eskaini duena ez da beraz formakuntza teoriko eta praktikora soilik mugatu; izan ere, GKS-ren hitzetan, “hausnarketa kritikorako elementuak garrantzitsuak dira, baina ildo politiko sozialista ehuntzeko oinarrian borroka komunitate osasuntsu baten eraikuntzak duen garrantzia berebizikoa da”.

Ostirala

Apirilaren 5ean, ostirala, arratsaldeko 17:00etan izan zen harrera Laudioko Gaztetxean.

Horren ostean, “babes sareak” mintzagai izan zituen mahaingurua izan zen. Bertan, nazional mailako zein maila lokaleko eragile ezberdinek parte hartu zuten: Unibertsitateko Indar Batasuna, Itaia, Hernaniko Babes Sarea eta Gasteizko Birjabetze Kolektiboa taldeko kideek euren ikuspuntu politikoa eta praktika politikoaren oinarriak plazaratu zituzten.

20:30ak inguruan amaitu zen mahaingurua, eta 21:00etan izan zen afaria. Afariaren ostean, eguna bukatzeko, Ziakhus rap musikariak kontzertua eskaini zuen.

Larunbata

Larunbatean, hilak 6, gau hotzari aurre egin ostean, 08:00etan hasi zen eguna gosariarekin. Egun luzea zuten aurretik bertaratuek eta indarrak hartzeko eta gorputzeko tenperatura egokitzeko parada bikaina izan zen gosaria. Izan ere, bi hitzaldi mamitsu zituzten aurretik bazkalordura arte.

Bata, “gazte problematika” kontzeptuaren edukia zehaztea eta beroni erantzuteko antolaketa politikoaren oinarriak hausnartzeko elementuak mahaigaineratzea helburu zuena. Bestea, krisi kapitalistaren testuinguruan “elkartasuna antolatzearen beharra” zergatik eta nola bistaratzen den eta erronka horri modu eraginkorrean erantzuteak galdegiten dituen baldintzez hausnartzea xede zuena. Bertaratutako jende kopurua zela medio, hizlariek euren saioa bikoiztu beharra izan zuten eta bi areto ezberdinetan izan ziren hitzaldiak. 09:00etan hasi eta 11:00ak arte lehen saioa eta orduerdiko atsedenaldiaren ostean, eta hizlariak aretoz aldatzearekin batera, goizeko bigarren hitzaldia. 13:00ak aldera amaitu zuten goizeko blokea.

Eguraldia lagun, bazkarirako azken prestakuntzak amaitu eta 14:30ean izan zen bazkaria. Ondoren, goizeko eduki teorikoa alde batera utzi eta logistika tailerrak izan ziren, 16:00etatik 18:00etara. Bertan azpiegitura lanetarako oinarrizko ezagutza praktikoak eskuratzeko aukera izan zuten parte hartzaileek: elektrizitatea, iturgintza eta sarrailagintza landu zituzten, zehazki.

Segidan, “Kluedo Erraldoia” jolasa gauzatu zuten Laudioko kaleetan barrena. ‘Nork hil du enpresa burua?’ izenpean, pista jokoan elkarlanean aritu ziren gazteak, 18:15etik 20:00etara.

Saioa amaitu ostean, topaketetarako Gazte Koordinadora Sozialistak prestatu zuen ekitaldi politikoa izan zen Laudioko Gaztetxean. Neurriz eta indartsu aritu ziren hizlariak, sozialismoaren aldeko borroka indartzeko deia luzatuz eta Euskal Herriaren askatasunaren aldeko oihua zabalduz.

Eguna amaitzeko, aldiz, bertso afaria egin zuten. Bertan, hiru bertsolari aritu ziren afal osteko giroa berotzen.

Igandea

Atzoko eguna goizeko 09:00etan hasi zuten, gosariarekin. Atzokoaren muina harreman eredu komunisten nolakotasunaz hausnartzea eta langile klasearen eta kulturaren arteko harremana ulertzeko gakoak eskaintzea izan zen. Horrela, 09:30ean hasi eta 11:30ak arte “zaintza eta elkartasunaz hausnartzen” aritu ziren: harreman eredu kapitalistari egindako kritika iraultzailetik abiatuta, zaintzan eta kolektibo berrian oinarritutako harremanen eraikuntzari heltzeko bidea argitzen aritu ziren ITAIA sareko bi kide. Ordu laurdeneko atsedenaldiaren ostean, “klasea eta kultura” jorratu zituzten, 14:00ak arte luzatutako hitzaldian. Kulturaren antolakuntzaz eta antolakuntza zein militantzia iraultzailea kulturaren erdigunean kokatzearen beharraz aritu zen hizlaria.

14:30ean izan zen bazkaria, eta horren ostean txukunketak burutzeko auzolanarekin eman zieten amaiera topaketei.

Balorazioa

Gazte Koordinadora Sozialistak jakinarazi duenez, bere lehen ekimen publikoak jarritako helburuei “modu eraginkorrean” erantzun die, eta hori ildo politiko sozialista goranzko joeran aurkitzen denaren seinale da. GKS-ko kideentzat, “Gazte Topaketa Sozialisten helburua ez da soilik miseriak zeharkatutako errealitate sozialaren hausnarketa kritikorako elementuak eskaintzea”. Izan ere, “kritika ez da pentsamenduaren esferan gauzatzen, praktikan soilik gauzatu daiteke”.

Horregatik, “printzipio eta balore komunistek gidatzen duten praktika politikoak duen potentzia iraultzailea ehuntzea eta antolatzea da eta izango da Gazte Topaketa Sozialisten tresnak duen helburu behinena”. Zentzu horretan, “pasa den asteburuan Laudion bizi izan dugunak borroka komunitatearen praktika ildoak definitzera bidean aurrerapausu kualitatiboa” suposatu duela adierazi dute. Azken finean, “jakintza eta gaitasunak kolektibizatzea lehen pausu bat besterik ez baita, dekadentzian aurkitzen diren harreman ereduak gainditzera eta berauen iturri den botere burgesa deuseztatzera bidean. Guk argi dugu beharrezkoa dela bizitza politikoa sustatzen jarraitzea”.


Urte amaierarako martxan jarriko dute Ekian

EAEko parke fotovoltaiko handiena eraikitzen hasi dira Arasur poligonoan.

Lurrak garbitzeko eta mugitzeko lanak hasi dira Arasurren, ekainean zimenduei buruzko probak egingo dituzte eta lehenengo modulu fotovoltaikoak iritsiko dira Erriberabeitira. Hala, urtearen amaieran, Ekian izeneko EAEko parke fotovoltaiko handiena martxan hasiko dela aurreikusten dute sustatzaileek. Arasurreko parkeak EAEko egungo energia ahalmena bikoiztuko du.

Eguzki-parke fotovoltaikoa 55 hektareako lursail industrial batean kokatuta dago, eta azken belaunaldiko 67.000 eguzki-panel izango ditu. Panel bakoitzak 355 watt sortuko ditu eta, guztira, 24 MW-eko potentzia instalatua izango du. Urtean, 40.000 MWh inguru sortuko ditu, hau da, urtebetean 15.000 familiak izaten duten kontsumo elektrikoaren pareko energia elektrikoa.

Egun, Araban, Bizkaian eta Gipuzkoan, eguzki-energia fotovoltaikoa energia berriztagarri guztiaren %1,4 da, eta Jaurlaritzaren asmoa da ehuneko hori hazi, eta hamarkada batean baino gutxiagoan %4,4ra iristea, 293 MW-eko potentzia instalatura iristeko.

Proiektuaren sustatzaileak

Hainbat enpresaren lankidetzaren ondorioz sortutako eguzki-parke bat da Ekian, eta enpresa horiek izango dira instalatutako potentziaren zati baten jabeak. Enpresa pribatuekin batera, Energiaren Euskal Erakundeak parte hartzen du proiektuan. Bien artean eratu dute Interes Ekonomikoko Talde bat, hogeita hamar urterako. Talde horren xedea da instalazio fotovoltaikoa abian jartzea eta energiaren sorrera aktibatzea.

Guztira, 24 milioi euroko inbertsioa egingo dute eguzki-parkea ezarri eta abian jartzeko. Etorkizunean enpresa gehiagok ere bat egin ahal izango dute proiektuarekin.


EMAKUME MALTZURRAREN MITOA, MUTURRERAINO

Gurasoen alienazioaren sindromea delakoa gero eta hedatuago dago adingabeen arreta zerbitzuetan eta epaitegietan: haur batek aitarekin egon nahi ez duenean, umea manipulatzea egozten diote amari. Adituek salatu dute teoria misogino bat dela, eta haurrak babesik gabe uzten dituela.


Irungo euskal Inauteriek euriari aurre egin diote, alai [bideoa]

Makilak lepo ondoan hasi dute PIo XII plazako ikuskizuna

Euria barra-barra ari zuen gaur eguerdian Irunen. 12:00etan zuten hitzordua Pio XII plazan euskal Inauteriaren desfilea egin behar zutenek, eta zalantzak izan eta gero, azkenean hiriko kaleetatik desfilea egin dute. Lehenik plazan, berotzeko edo, saioa egin dute, ondoren Irungo kaleak zeharkatzeko.

Euskal kutsuko jantziek, baina, gaurkoan bazuten osagai berezi bat: plastikoa. Euriagatik, plastikozko txubaskeroekin atera dira dantzariak. Bustita, baian alai. Halakoak dira eta Inauteriak.

[nggallery id=15]


Bidaia ahaztua

Manu Arrasatek HITZEZ ETA AHOTSEZ literatura ekitaldian, Plateruena Antzokian, irakurritako sorkuntza lana. (1)


ETBko langileak ere agurtu nahi izan zituen Titinek

Hainbat urtetan bere partidak eman dituen ETBko lantaldearekin ere atera nahi izan zuen argazkia Triziokoak.

Igandean, Adarraga pilotalekuan, Titin III.ak bere azken partida jokatu zuen profesional gisa.

Hainbat urtetan bere partidak eman dituen ETBko lantaldearekin ere atera nahi izan zuen argazkia Triziokoak.


Urriko jardueren programa argitaratu du Udalak

Udalak kaleratu berri du urriko kultur jardueren programazioa. Honako ekitaldi hauek osatzen dute programa:

URRIAK 2, asteartea

17:45. Hitzaldia Salatxo aretoan, Haurreskolako guraso batzordeak antolatuta. Gaia: 'Konpondu dezakegu. Gatazkak gainditzeko modu baketsu eta boteretsuan'. Hizlaria: Nerea Mendizabal psikopedagogoa.

URRIAK 6, larunbata

Euskal Herriko SUP Race Zirkuitua-Orio 2018. Arraun-surfeko txapelketa eta egun osoko festa.

URRIAK 13, larunbata

17:00. Orioko eta Zarauzko musika eskoletako trikitilari eta txistularien kalejira herrian barrena

18:00. ‘Beldartxo jatuna’ antzerkia Herriko Plazan

19:00. Bisiguaren 'master-class'a erretegian: bisigu dastaketa, aperitiboa eta txakolina. Aurrez eman behar da izena

URRIAK 16, asteartea

18:00. Pello Añorga ipuin kontalariaren saioa kultur etxeko areto nagusian (5-8 urte arteko haurrentzat)

19:00. Solasaldia Arraunetxen: ‘Oteizarekin batetik bestera’, ‘Oteiza 110’ programaren barruan

Oskar Alegria, kazetari eta zinemagilea

Bernardo Atxaga, idazlea

URRIAK 18, osteguna

19:00. ‘Oteiza: 1908-2008 y sigo’ dokumentalaren proiekzioa kultur etxean, ‘Oteiza 110’ programaren barruan

URRIAK 19, ostirala

11:00. Herriko haurren omenaldia Oteizari ‘Pietatea’ren azpian, ‘Oteiza 110’ programaren barruan

22:30. ’Ttak!’ Beatriz Egizabalen bakarrizketa kultur etxeko areto nagusian, EUSKARALDIAren barruan

URRIAK 20, larunbata

10:00. Egun osoko irteera Altzuzako Oteiza museora eta Iruñera, ‘Oteiza 110’ programaren barruan. Izena urriaren 16a baino lehen eman behar da telefonoz edo emailez

URRIAK 21, igandea

18:30. ‘Esku Harriak: Oteizaren (h)aria’ dantza-bertso-musika ikuskizuna Herriko Plazan, MugMus Laborategiaren eskutik, ‘Oteiza 110’ programaren barruan

URRIAK 22, astelehena

18:00. Miriam Mendoza ipuin kontalariaren saioa kultur etxeko areto nagusian (3-6 urte arteko haurrentzat)

URRIAREN 26tik 28ra

Mandalara jardunaldiak Arraunetxen.

OHARRA

Urriaren 3tik aurrera, asteazkenero bingoa kultur etxean 16:30ean.


Gobernuak ez dio baimena emango Gisasolari Biltzarrera joateko

Jaurlaritzak "kudeaketak" abiatu zituen ETAtik urrundu zen presoak Kongresuan parte har dezan.

Barne Ministerioak ez dio baimena emango Carmen Gisasola ETAko kide ohiari hilabete honetan Bilbon egitekoa den Oroimenari eta Bizikidetzari buruzko Biltzarrean parte hartzeko.

Jorge Fernandez Diaz buru duen Ministerioaren iturriek azaldu dutenez, Gobernuak ez du inoiz asmorik izan presoari (egun Langraizen dago) joaten uzteko.

Eusko Jaurlaritzak "kudeaketak" hasi zituen indarkeriatik eta ETAtik urrrundu zen presoak Biltzarrean parte har dezan, haren testigantza garrantzitsua izan litekeelakoan.

Besteak beste, honakoak izango dira biltzarrean: Iñaki Garcia, Juan Manuel Garcia Cordero biktimaren semea (Komando Autonomo Antikapitalistek hil zuten 1980an); Joquin Vidal espetxe funtzionarioa (ETAk bonba-paketea igorri zion 1991an) eta Carmen Hernandez, Jesus Maria Pedrosa 2000 urtean ETAk Durangon hildako zinegotzi 'popularra'ren alarguna.


Aho batez onartu dute terrazen ordenantza

Abadiñoko Independienteak taldeko, Bilduko, eta EAJko ordezkari guztiek bozkatu zuten taberna eta jatetxeen terrazak arautzeko ordenantzaren alde.

Abadiñoko Udalean ordezkaritza daukten hiru alderdi politikoek nabarmendu dute beharrezkoa zela terrazen gaia arautzea. Araudia osatzeko alde guztiak lankidetzan jardun direla azpimarratu dute. Aurreratu dutenez, ostalariek urtebete izango dute euren terrazak ordenantzak agintzen duenera egokitzeko.

Udal gobernu taldeak azaldu duenez, ordenantza berriaren helburua, "taberna eta jatetxeek mahaiak eta aulkiak kalera ateratzea da", baina ziurtatzen gura du baita, hori "era ordenatu batean, eta beste inori kalterik eragin barik egitea". Jose Luis Navarro alkateak esan du, ordenantzak "herritarren aisialdirako zein atsedenerako eskubideak bermatu" gura dituela: "Nahi dugu Abadiñoko kaleak bizi egon daitezen, baina baita hori modu harmoniatsu eta arautu batean izan dadila".

Ordenantza hau "beharrezkoa eta positiboa" dela azpimarratu zuen Saioa Zuazubizkar Bilduko zinegotziak. Alde guztiek lorturiko adostasuna azpimarratu, eta eskaria luzatu zion gobernu taldeari, hau bezalako gai konplexuak lantzeko alde guztiekin batzarrak deitu ditzala aurrerantzean.

Beste eskari bat luzatu zuen Eneko Etxebarria zinegotzi jeltzaleak ere: "Ordenantza gauzatzerakoan malgua izan dadila udala, eta aldaketaren bat egin beharra badago gauzatu dadila".

Gobernu taldeak azaldu du, ostalarien elkarteak ordenantza honi aurkeztu dizkion hainbat alegazio ez dituztela aintzat hartu. Besteak beste, irekiera ordutegia zabaltzea edo mahai eta aukietan publizitatea ipini ahal izatea eskatu zuen ostalarien elkarteak.


Demokrazia, epaiketaren ispiluan

Otsailaren 12an hiritar askoren gogoan luzerako geratuko den epaiketa bat hasi zen. Ahaztea zaila izango den irudi nahiz adierazpenak utziko dituen gertakari horietako bat. Akusatuen aulkian daude 2015eko hauteskundeen ostean osatu zen Kataluniako parlament-ak hautatu zuen gobernua eta gizarte zibileko bi erakunde nagusien ordezkariak. Matxinada, sedizioa eta bidegabeko diru publikoen erabiltzea egotziz eskatzen diren zigorrak zazpi urtetik hogeita bost urte bitartekoak dira (Vox-en eskaerak ez du ezta aipurik merezi ere). Zer da, baina, funtsean epaitzen ari direna? Oro har ezinbestekoa den eztabaida juridiko teknikoan ezkutatu nahi izan den arren, ikusten ari garena ez da ustez arau zehatzak hautsi zituzten gertakari zehatzen epaiketa bat. Aitzitik, beste zerbait dela esango nuke: epaiketa politiko bat, hain zuzen ere. Hau da, hiritar guztioi dagozkigun ongi amankomunen inguruko epaiketa bat.

Lehenik eta behin, oinarrizko eskubide politiko eta zibilen bermea jokoan dagoelako. Fiskaltzaren nahiz estatuko abokatuen galderen nondik norakoak ikusita, Estatuan adierazpen, manifestazio edo elkarretaratze askatasunaren limiteak non ezartzen diren ari dira ebazten. Zer esanik ez salaketa jasaten ari direnei dagoeneko urratu zaizkien oinarrizko eskubideei dagokionez: askatasun-gabetze bidegabetik errugabetasun-presuntzioaren etengabeko urraketara. Kasu onenean, Katalunian izandako manifestaldi baketsu masiboak matxinada saiakeran anabasa gisa ikusten dituzten horiek arazo kognitibo bat dutela esan ahalko genuke. Kasu txarrenean, motibazio politiko bat daukatela. Bata edo bestea dena dela, ez dago giza eskubideen interpretazio ahalik eta zabalenaren aurka joateko aitzakiarik. Epaiketa honetan oinarrizko eskubideen berme hauek mugatu edo murrizteko ahaleginak epaiketa bera politikoa dela esateko lehen motiboa emango liguke.

Bigarrenik, legearen beraren ikusmoldea egongo litzateke zalantzan: hau da, hainbeste aipatzen den zuzenbide estatuaren ikuskera. Oro har bi ikuspegi daude honen inguruan: bermatzaile liberala eta estatista iliberala. Lehenaren funtsezko helburua hiritarren eskubideak eta askatasuna bermatzea izango litzateke. Legea, beraz, honen arabera interpretatu beharko lukete epaileek, betiere arau zehatzak gertakari zehatzekin alderatuz. Ikuspegi estatistaren arabera, aldiz, legeek eta epaileek misio zabalago bat edukiko lukete: estatua bera, kontzeptu abstraktu gisa, babestea. Honen erakusgarri nabarmenena Felipe VI.aren aste honetako adierazpenak izango lirateke: «No es admisible apelar a una supuesta democracia por encima del Derecho» (Ez da onargarria ustezko demokrazia bati dei egitea, zuzenbidearen gainetik). Ikuspegi honen arabera, legeak gizarte batean justizia eta demokrazia izan daitezen aurre-baldintza bat dira. Demokrazia tinkoetan ikusten den gisa, baina, demokrazia eta justizia ez dira legearen ondorioak, legearen aurrekariak baizik. Hala ez balitz, boterean daudenek egoera bidegabeak mantendu eta gizarte garapena oztopatzeko tresna moduan erabiliko lituzkete legeak, demokrazia eta justizia bera murriztuz. Bidezko prozedurarik gabe demokrazia garatzea ezinezkoa den gisan, demokraziarik gabe ez dago lege baliodunik. Epaiketan ikusten ari garen salaketek funtsezko printzipio hau zalantzan jarri izanak epaiketa hau politikoa dela agerian uzten du.

Hirugarrenez eta azkenik, aurrekoarekin zerikusi zuzena duen elementu bat: Katalunian bizitzen ari garen egoera ez da Estatuak ustez babestu behar dituen elementu abstraktuen (berdintasuna, hiritartasuna, justizia, demokrazia...) aurka osatu den mugimendu baten ondorioa. Katalunian azken hamarkadatan bizitzen ari garen egoerak zentzurik badu, bertan berezitasun politiko nazional baten aldarrikapena dagoelako da. Hala, ba, ezin dira salaketa jaso duten pertsonen erabakiak elementu hau aintzakotzat eduki gabe ulertu. Elementu hori ukatzea elkarrekiko aitortza ukatzea baita: bestearen menpekotasuna onartzea, alegia. Izan ere, pertsona hauek hartutako erabakiak edo bultzatutako aldarrikapenak, haietaz pentsatzen duguna pentsatzen dugula, burujabetza, legitimitate eta gizarte proiektu ezberdinen arteko gatazka politiko baten parte dira. Egitasmo honi legearen indarrarekin erantzutean, egitasmoa guztiz baketsua izan denean, demokrazia beraren funtsa ukatzen da: gizataldeei elkarrekin era baketsuan nola bizi nahi duten adosteko aukera ukatzea, hain zuzen ere. Politikaren aurretik legea jartzen denean, ezberdinen artean adostasunetara iristeko aukera ukatzen da. Salaketa bera onartu izanak estatuak subjektu politiko anitzen existentzia ez duela onartzen agerian uzten du: horregatik, epaiketa politiko bat da.

Egun hauetan ikusten ari garen epaiketa pairatzen ari diren horiek, gutxi balitz bezala, izozmendi baten punta besterik ez dira. Euren atzean aldarrikapen politiko askotariko bezain zilegi baten inguruan eratutako hiritar talde zabal bat baitago, hauetariko asko jazarpen maila ezberdinak jasaten ari direla gainera. Gatazka politikoak demokratikoki konpontzeko giza eskubideen bermea, legediaren ikuspegi liberal bat eta bereizitasun politiko nazionalaren elkarrekiko aitortza ezinbestekoak dira. Halako gatazkak, ingurune demokratiko batean, era guztiz baketsuan plazaratzen direnean batez ere, negoziazioa, akordioa eta bozketaren bitartez konpondu behar direlako. Epaiketa honek konponbide hori ukatzen duen Estatu demokratiko baten gabezia larriak islatzen ditu: demokrazia espainiarra ispilu deseroso baten aurrean jartzen du, alegia. Horregatik guztiagatik, gizon emakume hauen izenean, bare bezain ozen diot: J'Accuse!


GUTUNA: EAJ-PNVren komunikatua Jon Iraola zinegotziaren erabakia dela eta

Duela hiru urte, EAJ-PNVk Jon Iraolarengan konfiantza jarri eta Zumaiako Udalean zinegotzi izateko Alderdiaren hautagaia izateko aukera eman zion.

Zuen karguari zegokion jardueran konfiantza galdu ondoren, EAJ-PNVk berarekin adostu zuen udaletxea uztea. Ostegunean, bere zinegotzi-kargua uztea eta ordezkapena landu behar zen udalbatzarra hasteko sei ordu eskasera, Alderdian baja eman eta bere zinegotzi-kargua ez uztea erabaki du, atxikitu gabeko zinegotzi izatera pasa eta herri honen borondatez hautetsontzietatik ateratako errealitatea aldatu nahirik.

Jarraitu gutuna irakurtzen.


Lan mundua euskalduntzeko urratsak eman behar direla adierazi dute ELA, LAB eta Kontseiluak

50 langiletik gorako enpresetan euskara planak abian jartzea eskatzen dute, hitzkuntz ekubidea gai ordenean txertatzea. Confebask eta CEN patronalei zuzendutako eskaera da, baina Jaurlaritzari eta Nafarroako Gobernuari proposamena babesteko eskatu diete. Helburu argi batekin dator proposamena: lan mundua euskalduntzeko neurri eraginkor eta betearazleak ezartzea.

https://bilbohiria.com/docs2/2020/Ibaizabal/201103_KONTSEILUA%20SINDIKATUA.mp3

Deskargatzeko klikatu hemen.


Iraken mendeko Kurdistanen sartu da Turkiako armada

300 bat soldadu izan dira, eta arma arinak zituzten. Turkiako Legebiltzarrak Irakeko lurretan sartzeko baimena eman zion armadari, PKK Kurdistango Langileen Alderdia talde armatuari aurre egin diezaion.

Turkiako armadako 300 bat soldadu Iraken mendeko Kurdistango lurretan sartu dira bart goizaldean, arma arinekin, Irakeko Gobernuko iturriek agertu dutenez. Hiru bat kilometro egin dute barrura Irakeko mugatik, eta, agi denez, PKK-ko gerrillariei aurre egitea zuten helburu.

Turkiako Legebiltzarrak PKK jazartzeko Irakeko lurretan sartzeko baimena eman zion armadari. Halaber, Turkiak behin baino gehiagotan ohartarazi dio Iraki kurduen aurka gogorrago egiten ez badu halako neurriak har ditzakeela.

Sarraldi horri buruzko informazioa Irakeko Gobernuak eman du; Turkiakoak ez du baieztatu oraingoz.


Geu Bek 4.200 euro lortu ditu Eroskin egindako errifagaz

Azken egunetan errifa berezia egun dute Abadiñoko Eroskin, Geu Beren aldekoa. Aniztasun funtzionala dutenekin lan egiten duen elkarteak 4.200 euro lortu ditu horri esker. Herritar askoren deia jaso dute zenbaki irabazleaz galdezka eta informatu gura izan dute: 2545 izan da zenbaki saritua. Zortedunak 500 euroko bono bat jaso du Eroskin erabiltzeko.

Bestalde, Traña-Matienako jaietan txahal pintxoen banaketa egin zuen Geu Bek, eta han ere arrakasta eduki zuen, 2.600 euro atera zituzten eta.

Geu Be Eguna, 25ean

Hauteskundeak direla eta, aurten ez dute egingo urteroko Ezgaitasun Eguna. Baina, horren ordez, Geu Be Eguna ospatuko dute maiatzaren 25ean, Jose Alfarok kontatu duenez. Plateruena kafe antzokian bazkalduko dute, eta gura duenak ateak zabalik dituela dio elkarteko kideak. Gainera, eguean zehar beste zenbait ekintza egingo dituzte, datozen egunetan iragarriko dituztenak.


Alaves Kopa gabe geratu da Bartzelonaren aurka finala galdu ostean

Messik sartutako gola berdintzea lortu du Theok, baina atsedenaldia baino lehen beste bi gol jaso ditu Arabako taldeak.

Alavesek 3-1 galdu du Bartzelonaren aurka jokatu duen Errege Kopako finala eta ezin izan du bere historiako lehen titulua eskuratu. Barça izendatu da txapeldun Vicente Calderonen.

Norgehiagoka parekatuta hasi da. Bartzelona izan da baloiaren jabe, Alaves lasai egon da tokia galdu gabe eta kontraerasora ateratzeko prest. Lehen abisua Alavesek eman du Deyversonen bitartez, baina jokaldia ezerezean geratu da. Bartzelonaren erantzuna bosgarren minutuan etorri da gutxigatik kanpora joan den Alcacerrek buruz egindako erremate baten ostean. Neurketako 26. minutuan izan du abagune argiena Alavesek; Ibaik area barruan jaurtiketa egin, baloiak zutoina eta Cillessen atezainaren bizkarra jo, eta goleko marra gainetik ibili ostean ez da ate barrura sartu. Aldaratzea Deyversonek jaso eta jaurtiketa kanpora bidali du. Hurrengo minutuan Barçak izan du gola sartzeko aukera, baina Pacheco atezainak Alcacerren errematea desbideratu du. Bartzelona baloiaren jabe egin da lehen zatiaren erdialdetik aurrera eta 30. minutuan Messik 1-0ekoa sartu du area kanpotik maisuki egindako erremate baten bitartez. Alavesek, ordea, ez du etsi eta 33. minutuan partida berdindu du (1-1) Theo Hernandezek faltaz sartutako gol ikusgarri bati esker. Lehen zatiko azken txanpa, aldiz, oso gogorra izan da Alavesentzat, Bartzelonak bi gol sartu baititu atsedenaldira iritsi aurreko minutuetan. Lehiako 45. minutuan Neymarrek 2-1koa sartu du jokoz kanpoko posizioan eta 48. minutuan, justu aldageletara joan aurretik, Alcacerrek sartu du 3-1ekoa.

Bigarren zatiari erasokor ekin dio euskal taldeak eta Ibai Gomezen falta jaurtiketa oso gutxigatik kanpora joan da. Bartzelonak azkar erantzun du, baina Pacheco atezainak blaugranen gola eragotzi du Alcacerren erremateari erantzun bikaina emanda. Norgehiagokako 69. minutuan Cillessen atezainak Deyversonek behartuta egin duen errematea desbideartu du, eta minutu bat beranduago epaileak baliorik gabe utzi du Deyversonen gola Alaveseko aurrelaria jokoz kanpo egon delako. Azken minutuetan saiatu da Arabako taldea aldeak murrizten, baina ezin izan du aurkariaren atea zulatu. Bartzelonak ondo eutsi dio Alavesi amaierako minutuetan eta txapeldun izendatu da.

Fitxa teknikoa: 3 - Bartzelona: Cillessen; Mascherano (Andre Gomes, m. 9), Pique, Umtiti, Jordi Alba; Sergio Busquets, Rakitic (Aleix Vidal, m. 82), Iniesta; Messi, Paco Alcacer eta Neymar. 1 - Alaves: Pacheco; Kiko Femenia, Vigaray, Rodrigo Ely, Feddal, Theo Hernandez (Romero, m. 79); Edgar Mendez (Camarasa, m. 59), Marcos Llorente, Manu Garcia, Ibai (Sobrino, m. 59); eta Deyverson. Goleak: 1-0, m. 30: Messi; 1-1, m. 33: Theo Hernandez; 2-1, m. 45: Neymar; 3-1, m. 48+: Paco Alcacer.

Epailea: Clos Gomez.


Claude Olive eskuindarra Angeluko auzapeza

Aliantzarik gabe, auzapez izateari utziko dio Jean Espilondok.

Jean Espilondo (sozialista) ez da gehiago Angeluko auzapeza izanen. Claude Olive (UMP) izanen da hemendik goiti hiriko auzapeza, bozen %57,91a lorturik, hau da 11.021 boza. Espilondok berak %42,09a du eskuratu, 8.010 bozekin.


Madrilen farmako baten gaindosiaren ondorioz hil zen ume baten heriotza ikertuko dute

Hain zuzen ere, jaso zuen dosiaren hamarrena zuen aginduta. Haurtxoak bederatzi hilabete zituen, eta gertakaria Gregorio Marañon ospitalean jazo zen, 2019ko otsailean.

Madrilgo epaitegi bat mediku-zabarkeriako eta homizidio zuhurtziagabeko ustezko kasua ari da ikertzen; izan ere, familia batek salatu du bederatzi hilabeteko bere haurtxoa Gregorio Marañon ospitalean hil zela farmako baten gaindosia jaso eta gero. Hain zuzen ere, jaso zuen dosiaren hamarrena zuen aginduta haurtxoak, Espainiako hiriburuko ospitalean.

Senideen salaketa 'Gaixoaren Defendatzailea' elkarteak bideratu du, eta historia klinikoaren hainbat ohar jasotzen ditu, ospitalearen eta hildako haurtxoa artatu zuten sanitarioen aurkako egintzei eusteko. Umetxoa bihotz-arazoak zituen jaio zenetik, eta horregatik bihotzeko transplantea egin behar izan zioten 2018an.

El Mundo egunkariak aurreratu duenez (iturri juridikoek berretsi dute), epaitegiak salaketa tramitera onartu du, eta ikerketa-izapideak abiatzea adostu du.

Salaketak azaltzen du adingabea 2019ko otsailean izan zela ospitaleratuta, eta orduan eman zioten agindutako farmako baten gehiegizko dosia; farmakoa micofenolatoa zen, eta emandako dosia agindutakoa baino hamar aldiz handiagoa izan zen. Salaketa aurkeztu dutenen iritziz, historia klinikoak "ezin hobeto deskribatzen du ondorio hilgarriak izan zituen gertakaria": heste-iskemia, gastritis akutua hemorragiarekin, eta heriotza.

Orain, instrukzioa saiatuko da zehazten medikuak dosia "oker" agindu ote zuen, ala erizainak dosi hori "modu desegokian" erabili ote zuen.

Familiaren eta elkartearen abokatuak eskatuko du haurtxoaren ardura zuten medikuak eta erizainak deklaratzera deitzea, ustezko mediku-zabarkeriak eragindako heriotza honengatik.

Laguntza psikologikorik ez

'Gaixoaren Defendatzailea' elkarteko presidente Carmen Floresek, bere aldetik, deitoratu du ospitaleak "ez diela azalpenik eman gurasoei, eta, batez ere, ez diela laguntza psikologikorik eman, dolu hau gainditzeko".

Kontseilaritzaren iturriek, bitartean, azaldu diote Europa Pressi auzia epaitegietan dagoela, eta Madrilgo Osasun Zerbitzuak eta ospitaleak "gehienezko laguntza emango diotela justiziari, instrukzioan zehar, edozein ardura-mota zehaztu arte".


Blusen eta Nesken Batzordea eta Bilgune feminista, aurrez aurre

Emakume bati ustez egindako irain sexista batzuen harira, mugimendu feministak boikot egin dio Jatorrak kuadrillari, eta horren aurka manifestatu dira Gasteizko neskak.

Emakume bati ustez botatako irain sexista batzuen harira, kolektibo feministek Jatorrak kuadrillari egindako boikotaren aurka azaldu dira igande arratsalde honetan Gasteizko neskak. Hori dela eta, kalejira-protesta egin dute Gasteizen, Blusen eta Nesken Batzordeak deituta.

Ika-mika azken egunotan bolo-bolo dabil Gasteizen. Auzia joan den asteartean hasi zen, Gasteiz.hoy webguneak jaso duenez. Elkarte feministaren telefonoaren bitartez, Jatorrak kuadrillaren hainbat kideren partetik irain sexistak jaso izana salatu zuen emakumezko batek. Orduan, Arabako Bilgune Feministak protokoloa aktibatu zuen, eta kide horien kanporatzea eskatu zuen.

Hurrengo egunean Nesken eta Blusen Batzordea eta kolektibo feminista bildu ziren, eta Batzordeak irain horiengatik barkamena eskatu bazuen ere, irainak "mespretxagarriak" izan ez zirela azpimarratu zuen.

Desadostasunak direla medio, hurrengo egunean, elkarte feministak Jatorrak kuadrillaren zezenplarainoko paseoa oztopatu zuen. Aurpegi estalita zutela, mugimendu horretako hainbat kidek kuadrillari aurre egin zioten, baina kuadrillakoek ez zuten erantzun, eta ez zen ezer gertatu.

Gauzak horrela, eta azken ekintza hori arbuiatzeko asmoz, Blusen eta Nesken Batzordeak kalejira-protesta deitu du igande arratsalde honetarako. Hori dela eta, Gasteizko neskek elkarretaratzea egin dute, "Ez gaituzte defenditzen, iraintzen baizik. Eraso sexistarik ez" lelopean.

Gainera, Batzorde horrek azpimarratu duenez, "sexu-eraso guztiak errefusatzen ditugu, baina erasoak sentitu gara Arabako Bilgune Feministaren hainbat kideren partetik".

Bestalde, Bilgune Feministak iragarri duenez, bihar prentsaurrekoa emango du azalpenak eman eta euren ikuspuntua azaltzeko.


Iaz 68 EEE aurkeztu ziren

Sakanako 58 enpresatan iaz 68 Enplegu Erregulazio Espediente (EEE) aurkeztu ziren. Hala jakinarazi digu Nafarroako UGT-ko Ikerketa Kabineteak. Aurkeztutako 68 espedienteetatik 59 kontratuak aldi baterako eteteko ziren, 9 kontratuak hausteko eta murrizketako bakarra. Aurkeztutako espediente horiek 3.432 langile hartu dituzte (langile batzuk behin baino gehiagotan) eta haietatik 2.452rengan izan dute zuzeneko eragina.Kontratuak aldi baterako eteteko 58 EEEk iaz Sakanan izan zuten eraginari dagokionez, 2.859ko plantilatik 2.176 langileri eragin zien. UGT-k zabaldutako datuen arabera, kontratua hausteko iaz aurkeztutako 9 EEEk 572ko plantila hartu zuen eta 275 langileri eragin zien. Azkenik, iazko murrizketako espediente bakarra langile bati eragin zion. Espediente gehienak aldeen akordioarekin itxi ziren. Metalgintzako izan da espediente gehien aurkeztu den sektorea, 48. Haren atzetik eraikuntza (9), garraioa (4) eta ostalaritza (3) daude. Azkenik kimika eta zerbitzuen sektoreetan bina espediente aurkeztu ziren iaz. Espedienteak herrikaAltsasun 42. Bosna Uharte Arakilen eta Olatzagutian. Launa espediente Lakuntzan eta Etxarri Aranatzen. Bina espediente aurkeztu dira Irurtzunen, Bakaikun eta Urdiainen. Lizarragan eta Arbizun espediente bana izan ziren. Bat baino gehiagoZazpi enpresatan behin baino gehiagotan aurkeztu zuten iaz espedientea. Lau enpresatan bi EEE izan zituzten, beste hiru enpresetan hirutan izan zituzten espedienteak.


Hamabi kanta instrumentaleko diskoa eman du 'Itsua'-k argitara

Soviet Space Salad diskoa argitaratu du Arkaitz Cayado Itsua Beat Salad Records ekoiztetxe autogestionatuko kide eta musikari durangarrak. Diskoaren 50 ale kaleratu ditu.

Disko instrumentala da, eta sortzaileak azaldu duenez, “gizakiak espaziotik bidalitako lehenengo soinuen eta erritmo ilunen” uztarketatik sortutakoak dira Soviet Space Salad diskoko hamabi kantak. Egilearen “espazioarekiko liluratik”, eta “lehen errusiar esploratzaileak omentzeko” gogotik sortutako proiektua da.

Formatu digitalean zein fisikoan ipini du musikari durangarrak disko berria salgai: Beat Salad Records-en webgunearen bitartez entzun eta erosi ahalko da formatu digitalean, 4,99 euro ordainduta. Disko fisikoa erosteko eskaria ere webgune horretan egin ahalko da. Egileak azaldu du diskoaren 50 ale kaleratu dituela, 9,99 euroko prezioan. Ale bat erosten duenak, CDa ezezik, 3Dko poster bat, betaurrekoak eta txapa bat jasoko ditu.


Nepalera egingo duten elkartasun bidaiaren berri emango dute hiru herritarrek

Aitor Zarragotia, Katalin Astoreka eta Eneko Muniozguren dira bidaia egingo dutenak. Hitzaldia bihar eskainiko dute, Otoio tabernan. Domekan elkartasun merkatua egingo da, plazanBideitzen bidaiaz bideak eraiki izenburupean uda honetan Nepalera egingo duten elkartasun bidaia aurkeztuko dute bihar, Aitor Zarragoitia, Katalin Astoreka eta Eneko Muniozguren lekeitiarrek. Hitzaldia 19:00etan hasiko da, Otoio tabernan.Zarragoitiari orain dela urte batzuk boluntario Nepalera egindako bidaian piztu zitzaion grina, eta iaz Nepalen lurrikara egon ostean, bertara joan zen. Bazituen kontaktu batzuk, eta bi hilabete eta erdi Nepalen egon ondoren, egitasmo gehiago ezagutzeko aukera eduki zuen.Oraingoan, elkarte ezberdinak Nepalen dituzten proiektuak lagunduko dituzte. Baina bidaia elkartruke bat izatea ere nahi dute, bai hemen bai eta han ere. Hau da, Nepaleko bizilagunen eguneroko bizitzatik ikasi eta elkarregaz lan egingo dute, eta hemen ere gauzatuko dituzte ekimenak.Bideak eraikitzeko ekimen horretan bidailagun berriak izango ditu Astoreka eta Muniozguren, bai eta Nepalen bertan azken bidaian ezagutu zuen Madrileko (Espainia) mediku bat ere.Kultur topalekuaHorrekin lotuta, Nepalen aldeko merkatua antolatu dute domekarako. 10:00etatik 20:00etara Independentzia plazan egingo den merkatu hori, hain justu, kulturen arteko topaleku ere izango dela iragarri dute.Bideitzen ekimeneko kideek esn dute batzen den guztia Nepalera bideratuko dutela zuzenean.Horrez gain, Nepalera eroateko material bilketa ere egin dute, herriko eskoletan eta farmazietan.


Langile bat hil da, Gasteizen

SOS Deiakek jakinarazi duenez, langile bat hil da Gasteizko lantegi batean, makina batek harrapatuta.

Istripua 16:55etan gertatu da, Gamarra industrialdeko Aratz tailerrean. Hildako langilea 49 urtekoa da, eta Gasteizen bizi zen.

Aste honetan lanean ari zela hil den bigarren behargina da. Atzo beste langile bat hil zen, Basauriko Gerdau altzairutegian. Derioko Pine Instalaciones y Montajes enpresako langilea zen, 53 urteko Trapagarango gizonezko bat. Elektrokutatuta hil zen.

Pine Instalaciones y Montajeseko 300 langileak elkartu dira gaur goizean Derioko lantokiaren aurrean, lan istripu gehiagorik ez egoteko exijitzeko. «Ez gaude lankide bat gehiago ere galtzeko prest lanean dela», esan dute sindikatuetako ordezkariek. Familiari eta lagunei elkartasuna adierazi diete langile guztiek egun bateko lanuztearekin. Ez bakarrik Derion, baita Basauriko Gerdaun ere, hango langileek ere bat egin baitute lan istripua salatzeko lanuztearekin. Bihar segida izango du lan istripua salatzeko mobilizazioak. Ordubeteko lanuztea egingo dute Gerdauren planta guztietan, Basaurin, Azkoitian, Gasteizen, Reinosan eta Villalban, Espainian azken biak. Pinekoak Basauriko elkarretaratzean izango dira.

Segurtasun neurri ezberdinak

ELA sindikatuaren ustez, «azpikontratatutako enpresatako langileek ez dute enpresa nagusien langileen segurtasun maila bera lanean». Basauriko istripuak gogorarazi du «prekaritateak hil» egiten duela, «lan erritmo handiak eta segurtasun maila txikiak» hil egiten dutela. ELAren arabera enpresa askok ez dute «segurtasunean inbertsioak egiten krisia aitzakia hartuta». Laneko segurtasunaren erakundeen arduradunei ere eman die oharra sindikatuak: «Adierazpen asko egiten dituzte lan istripuen datu onak azpimarratuz, baina ez dute sakontzen segurtasunak enpresetan duen benetako egoeran».

LAB sindikatuak ere antzeko tesia dauka. «Azken aldi honetan patronalak eta administrazio publikoak lau haizetara zabaltzen aritu dira lan istripuak murriztu direla, baina hori ez da guztiz egia; kopurua soilik zenbaki absolutuetan murriztu delako, krisi kapitalistaren ondorioz». LABek uste du langile gutxiagok dihardutenez lanean, «logikoa» dela lan istripu gutxiago gertatzea. «Krisiak modu estrukturalean eragin du ezbehar larri eta heriotza kopuru handia zuten sektoreetan, industrian eta eraikuntzan». Baina sindikatuak garbi du «prekarietatea» dela lan istripuen «eragilerik garrantzitsuena». Eredua da, finean, aldatu behar dena segurtasuna bermatzeko. «Eredu ekonomikoa aldatu behar da, osasuna ez dadin egon irizpide ekonomikoen menpe eta izan dezagun prebentzio eta osasun sistema propioa».


Ekonomia Solidarioaren II. Azoka egingo dute larunbatean

Ekonomia Solidarioaren II. azokaren aurkezpena, udaletxean. (Argazkia: Ane Urrutikoetxea)

Kontsumo eredu arduratsua sustatzen duten 40 erakuslek parte hartuko dute 2016 Gunean egingo duten erakusketan; 10:30etik 20:00etara egingo dituzte jarduerak.

Ekonomia pertsonen zerbitzura, hori da azokaren helburu nagusia. REAS Euskadi Ekonomia Alternatibo eta Solidarioaren sareak eta Euskal Herriko Merkatu Sozialak bigarrenez antolatu dute Ekonomia Solidarioaren azoka; iaz Bilbon estreinatu ziren, eta datorren larunbatean Donostiako 2016 Gunea eta Larramendi kalea erabiliko dituzte 40 erakusleren txokoak erakusgai ipintzeko.

Gaur egungo krisi ekonomikoa gainditzeko irtenbideak planteatzen dituzte bertan parte hartzen duten erakundeek. Horrela, irizpide etiko, demokratiko, ekologiko eta solidarioek garrantzi handia dute jardueretan parte hartzen duten enpresentzat, eta kontsumitzaileen beharren arabera ekoizten dute. Larunbateko azokan ikusgai egongo diren postuetan, protagonista izango dira energia berriztagarriak, tokiko produktu ekologikoak, bidezko merkataritza, birziklapena, eta baita gizarteratzea, sentsibilizazioa, ekologia soziala eta lana lortzeko prestakuntza ere, besteak beste.

Bost gunetan banatuko dituzte jarduerak. Hala, azokaren gunean produktu eta zerbitzuen erakusketa eta salmenta egingo dituzte; auditorioa eta aretoan, antzerkia, aurkezpenak, hitzadiak eta film laburrak eskainiko dituzte, eta txoznan berriz, Peñascal taldearen produko ekologikoak eskuragarri izango dira. Haurrentzako tartea ere izango da Txiki Gunean; bertan, Just Dance, aurpegi margotzea, ludoteka eta bestelako jarduerak antolatuko dituzte.

Azokak merkatu kapitalistatik aldentzeko alternatibak erakusten ditu REASeko koordinatzaile Carlos Askunzeren esanetan: “Azoka bide berriak ikustera emateko eta kontzientzia sortzeko tresna da. Iaz Bilbon 5.000 lagun bildu ziren, eta aurten Donostiara ikusle gehiago etortzea espero dugu”. Gipuzkoako Foru Aldundiko Lankidetzako zuzendari Arantzazu Santosen arabera, formula kolektiboak bultzatzea da ekimenaren helburua: “Lehentasuna eman nahi diegu gizarteak dituen beharrei, merkatu ereduak bereziki kolpatu dituelako hainbat sektore, bereziki emakumeak”.